Ygor Yebra, klasikoaren zentzua — dantzan.eus\nHemen zaude: Hasiera › Hemeroteka › Ygor Yebra, klasikoaren zentzua\nYgor Yebra, klasikoaren zentzua\nHau guztia jakinik, ez da batere harritzekoa Ygor Yebraren esana. Gogo biziz etorri zen Bilbora bi arrazoik bultzatuta. Batetik, Euskaldunako irekieran parte hartu ez izanak sortu zion amorrua ahazteko nahia, eta\nbestetik Euskal Herriaren aurrean dantza klasikoak eta Ygor Yebrak oholtza gainean daukan balioa erakusteko guraria.\nIKUSKIZUN aberats bezain zaila ekarri zuen. Lau koreografia ezberdin, punta-puntako sei dantzari (bera tartean) eta zenbait koreografia berrien aurkezpenak. Euskalduna bi egunetan bete zen, prentsak oihartzun nahiko handia eman zion, eta Ygorrek ondo jaso zuen apustua. Komunikabideen aurrean gauza garrantzitsu batzuk aldarrikatu zituen, eta oholtza gainean gehien dizdiratzen duen izarra erakutsi zuen. Estilo bakar batean ezezik, bikotea lagun zuela, ariketa teknikoenetan, bakarka edota sentimendu berezia eskatzen zuten agerraldietan aritu zen. Ricardo Cue-k zuzendu zuen ikuskizuna, eta berak azpimarratu zuen batez ere Ygor Yebrak egin zuen ahalegina. 50 minutu baino gehiago egin zituen oholtza gainean, ariketa fisiko zein psikiko garrantzitsua egin zuen, baina lortu zuen bilbotarrak liluratu eta haren estiloarekin maitemintzea. Lehenengo, «Daphnis y Chaloe» koreografia aurkeztu zuen Lola Greco lagun zuela. Jose Granero argentinarraren koreografiarekin eta Maurice Ravel-en musikarekin bikain moldatu zen bikotea. Granero binakako pausoen errege omen da sormen lanean, baina Greco eta Yebra baino bikote hobeagorik\ntopatzea urratsak gauzatzen ez da erraza. Lehen aldiz baita ere «La muerte del cisne» dantzatu zuen. Sarri ikusi ohi da koreografia triste eta zail hau neskek dantzatuta, baina Ygorrek mutilentzako bertsioa taularatu zuen. Laster, gainera, bi bertsioek topo egingo dute Moskun, bertan bilbotarrak Maya Pliestseseskaya-rekin egingo baitu bikote. Azkena, aldiz, obra erromantiko batekin egin zuen: «Romeo eta Julieta». Klasiko bat; baina sentimendu osoz egina. Taldekide bikainak izan zituen (Lola Greco, Johan Kobborg, Letizia Guilliani eta Natalia Ogneva), baina denen ahotan etxeko semea geratu zen. «Oholtza gainean hitz egingo dut» aipatu zuen agerraldiaren aurretik egin zuen prentsaurrekoan. Berak ondoen menderatzen duen hizkuntza da dantza klasikoa, eta hortan moldatu zen ondoen. Etxeko dantzarien balioa aldarrikatu zuen ordu eta erdian. Dantzarekin zer erakutsi daitekeen azaldu zion 5.000 laguni, eta batez ere gure artean izar haundi bat badagoela erakutsi zuen.\nORAIN lau urte izan zen dantzan azken aldiz Bilbon. Ordutik hona asko aldatu dira gauzak Ygor Yebraren baitan, eta hori ere erakutsi zien bere bizilagunei. Orduko Ygor Yebra ez zen orain besteko Ygor Yebra. Jauzi handiak egin eta oholtzan teknika handiz mugitzen zen gazte horrek 26 urte egin ditu, oholtza gainean sentitzen ikasi du, eta sentimendu hori ikusleari helerazten dio. Teknika handidun dantzari asko daude; oso onak gainera, baina sentimendua erakusten dutenak ez horrenbeste. Hori da dantzari on eta handien arteko ezberdintasuna. Ygorrek igaro du bien arteko muga, eta bada dantzari handi.\nEz da erraza izango horrelako altxorra etxean gordetzea. Dantza klasikoaren bidea Euskal Herritik urrun dago, eta Ygorrek bide hortatik darrai bakarrean. Konpainia ospetsuenekin oholtza gainean, baina bakarrik\ndarrai lanean. Berak nahiago horrela. Hala ere, Euskal Herriak badu altxorra etxean gordetzeko aukera. Ygorrek iragarri du oholtza uztean bere konpainia eratuko duela. Non ez daki. Erraztasun gehien ematen dion lekuan dio oraingoz, eta hori ere izan liteke Euskal Herria. Dantzaren bidea bertatik igarotzeko laburbidea izan daiteke Ygor gure artean edukitzea. Baina, laburbidea ez da aukera bakarra. Bidea eraikitzeko oinarri sendo eta asko behar dira. Ygor Yebra oinarri bat da, beste asko bezala. Sendoa\nbada, beste asko izan daitezkeen bezala, baina zerbaitegatik hasi behar. Ygor eta beste askorekin bidea eraiki daiteke


Mintzalasai | Berriak | Euskararen berriak | Renaud, euskara abiadura bizian!\n2021eko Martxoaren 12a | | ± 05min 54s\nIrudien mundua atzean utzi eta maisu lanetan hasteko bidea hartu duzu. Kontatu zure ibilbidea...\nNire ibilbidea pixka bat konplikatua da. Ikus-entzunezko BTSa Biarritzen egin ondoren, Parisen hasi nintzen lanean, baina hiru hilabete bertan egonik ohartu nintzen ez zela batere nire mundua. Giroa, lana eta hiria ez ziren niretzat eginak, ez nuen batere maite. Orduan erabaki nuen euskara hobetu behar nuela eta Foru eta Lazkaoko barnetegietan egon nintzen 14 hilabetez. EGA diploma lortu ondoren euskal ikasketak hasi nituen Baionan. Hortik eskola irakasle bilakatzea erabaki nuen; diploma lortu bitartean, astean behin Basaburuko ikastolan, Alozen lan egiten dut ama eskolan, biziki esperientzia polita da ere beste mundu bat ezagutzeko.\nZergatik ibilbide aldaketa hori?\nLehenik eta behin nik bideoak edo argazkiak berriz lantzea biziki maite dut Photoshop bezalako programa batzuekin; horretarako sartu nintzen bai eta ere kameramana izateko. Baina azkenean ohartu naiz formatuegia zirela, ez duzu askatasun handirik eta ezin duzu nahi duzuna egin, sortu. Formatua zira formateatua izateko, hori da problema.\nOngi komunikatzen da euskaraz?\nEuskal Herrian ikusten dudan lehen arazoa da gure herria hiru zatitan banatua dela. Gero hedabideetan, nik, hegoaldeko zentrismoa deitzen dudan beste arazoa ikusten dut, alegia Euskal Autonomia Erkidegoa, Euskal Herria bezala kontsideratzen dutenak eta iparraldea leku folkloriko bat bezala eta horrek ez du laguntzen. ETBn beste kate arrotzetan emititzen diren pitokeriak errepikatzen entseatzen dira eta baliabide gutxiagorekin, orduan bertsio okerragoak emanez. Euskaraz kate anitz balira eta euskara osasuntsu balitz agian onar daiteke kate batean saio txarrak izatea, baina hain hedabide gutti izanik, ez da normala horrelako eduki tristeak ikustea.\nBaionan sortu eta Angelun handitu naiz, giro frantses batean eta eskola publikoan euskara jakin gabe. Baina txikitatik hitz batzuk entzuten nituen euskaraz Izpurako amatxirengandik eta betidanik ikasteko gogoa ukan dut. Kolegioan jada lehen metodoa erosi nuen amatxiren hitzak ulertzeko eta pixkanaka erabaki nuen euskaldun izan nahi nuela.\nEta orain amatxirekin ari zara euskaraz?\nAmatxi biziki kontent da baina bere garaian ez zuten eskubiderik euskaraz mintzatzeko orduan orain ez du lortzen, ez du nahi euskaraz aritu nirekin.\nNire kusi batek nik baino lehen ikasi du euskara eta familia bazkarietan euskaraz ari garenean, gure amatxik entzuten gaitu; momentuz ez du parte hartzen baina emeki emeki espero dut lortuko dugula euskaraz aritzea elkarrekin.\n"Kolegioan jada lehen metodoa erosi nuen amatxiren hitzak ulertzeko eta pixkanaka erabaki nuen euskaldun izan nahi nuela."\nBiarritzeko Mizanbu gaztetxeko kide zara. Izen hori?\nMizanbu izena, “Miarritze zangoetatik burura” adierazmoldearen laburdura da. Gaztetxea sortu zen 2001ean, garaian Euskal Herrian jada bazen gaztetxeen, euskararen edota euskal kulturaren aldeko mugimendu bat. Ni Festilasai delako hitzordua antolatzen ari nintzenean sartu nintzen duela sei urte. Hastapenean ez zen dinamika handirik eta emeki emeki lortu dugu giro bat berpizten, baina hor Covidarekin dena gelditu da. Espero dugu laster etorriko zaizkigula garai hobeak berriz.\nHau bezalako lekuak garrantzitsuak dira Lapurdi kostaldean?\nBai gaztetxea aipatzen dugu baina hemen gure ondoan Skate Parkea dugu eta Atabal aretoa ere, horiekin biziki harreman onak ditugu eta euskararen aldeko dinamika bat badute ere. Beraz, bai biziki garrantzitsua da guretzat horrelako giroa eta dinamika edukitzea Biarritzen.\nBaionako Xina ostatua izan daiteke bat, gaztetxea ere eta beste leku ezberdin asko badira; Debololo Biarritzeko kostako ostatuan edo Bibi-Beaurivage auzoan bezalakoa. Lekuak badira baina egia da egunerokotasunean zaila dela.\nHaserretzean anitzetan frantsesera lerratzen gara irainak botatzeko. Aldiz ligatzeko garaian bai euskaraz saiatzen gara.\nEuskara neurri batean formateatzen ari dela edo malgutzen, Frantzian, Departamenduan, Herriko Etxeetan onartua izateko. Uste dut euskararen inguruan zegoen dinamika azkarra itzaltzen ari dela eta hori ez zait gustatzen.\n"Ametsetan, etxetik aterako nintzateke, izozki bat euskaraz eskatuko nuke kostaldean, lasai, arduratu gabe parekoak pentsatzen duenaz."\nEuskara oraindik bizi dela ikustea eta gero eta jende gehiago euskarara hurbiltzen dela, nahiz eta hizkuntza ez ezagutu.\nEz dut inor bortxatu nahi euskara ikastera baina eraikin publikoetan euskaraz aritu ahal izatea ongi litzateke adibidez. Ametsetan, etxetik aterako nintzateke, izozki bat euskaraz eskatuko nuke kostaldean, lasai, arduratu gabe parekoak pentsatzen duenaz.\nRenaud gaztearen amets bat bukatzeko?\nEuskarari lotua da izan ere euskara ikasi ondoren, beste hizkuntza asko ikasteko gogoa nuke. Munduko hizkuntza guztietan aritzeko gai izango nintzateke, askatasuna nahi duten herri guztiak, Korsikarrak, Maputxeak eta beste herri asko aske egongo liratekeen Mundu batean.


Busturialdeko pentsiodunak astelehenetako elkarretaratzeetara itzuliko dira - Busturialdeko Hitza : Busturialdeko Hitza\nUda garaian etenaldia egin eta gero, Busturialdeko pentsiodunak Gernika-Lumon astelehenetan egiten dituzten elkarretaratzeetara bueltatuko dira; hurrengo astelehenean 12:00etan udaletxe aurrean bilduko dira.\n“Udan ikusi genuen elkar azkenengoz, eta berriro mugimenduari ekingo diogula esan nahi dugu”, adierazi dute Busturialdeko pentsiodunek. Dagoeneko, kalean informazio nahiko dagoela, baina “zoritzarrez” aldarrikapenekin jarraitu behar dutela esan dute, “eskatzen dutena jaso ez dutelako”.\nUrte hasieratik daramate aldarrikapenekin, eta horrela jarraitzeko asmoa dute aldarrikatzen dutena lortu bitartean. Pentsiodunen eskaerek denbora joan ahala ia-ia bere horretan jarraitzen dutela adierazi dute agerraldian, hobekuntza txiki batzuk lortu dituzten arren: “Urte hasieratik daramagu aldarrikapenak egin eta egin, eta urtarriletik mahai gainean dauden eskaera nagusiak oraindik ere bertan jarraitzen dute, ezer gutxi aldatuta; eta guk horiek eskuratzeko lan egingo dugu”.\nHala, baina, lortutakoa ez dela nahikoa argudiatuta, beraien aldarrikapenekin eta “adore eta gogo handiagaz” aurrera jarraituko dutela jakinarazi dute; aldarrikapenekin erantzunak jaso dituztelako.\nUda garaian “mobilizazioak bertan behera iztea” erabaki, eta udazkenean berriro ekingo zutela esan eta gero, astelehenean bueltatuko dira elkarretaratzeak. Busturialdeko pentsiodunen berbetan, “gure eskubideen alde egingo dugu, arrazoia eta argudioak baditugula uste dugulako; egoera txarra, urria eta negargarria pairatzen dugulako, eta horiei zentsuzko irtenbidea eman behar diegulako. Arrazoiak eta argudioak dauzkagula uste dugun arren, denbora eta eskarmentua dauzkagula badakigu“.\nBusturialdeko Pentsionistak Martxan taldeko ordezkariak, gaur goizean Gernika-Lumon egindako agerraldian.\nMugimendu zabala dela pentsiodunena adierazi dute gaurko agerraldian, “eredugarria” da beraien hitzetan. Ideia, talde, eta elkarte ezberdinetako jendea batzen dela astelehenetan arrazoitu dute, eta taldea gizarteko beste sektoreentzako zabalik dagoela aitortu dute. “Gure egoera prekarioa da, baina gure ingurukoak borroka honetara animatzen ez badira egoera antzekoa edo txarragoa pairatuko dute. Ez dago gure egoera bakarrik jokoan, gizarte osoaren geroa baino”. Hori horrela, eta “politikak aldatzearen beharra” ikusten dutelako, herritarrak gonbidatu dituzte astelehenetako elkarretaratzera hurbiltzera, “barrura begira mugimendu zabala delako gurea, baina baita kanpora begira ere”.\n“Hobekuntza txikiegiak”. Pentsiodunak diren emakumeen eta gizonen arteko “arrakala” handia dela oraindik esan dute. Baita, 1.080 euroko gutxieneko pentsioa oraindik ez dutela ezarri ere, eta gainera, pentsiodunei KPIa ezartzea ez dagoela ziurtatuta aitortu dute. Horiek dira oraindik lortu ez dituzten eskaeretako batzuk.\nPentsiodunek adierazi moduan, “lehendabiziko egunetik finkatuta geneuzkan helburuak ez ditugu lortu, eta horiek lortu arte aldarrikapenekin jarraituko dugu”.\nAlargunen kasua azpimarratu dute pentsiodunek, eta horien egoera “oso prekarioa” dela aitortu dute. Izan ere, alargunei pentsioa igo dieten arren, laguntza hori jasotzeko baldintzak “koralpilotsuak” direla esan dute. “Alargunek baldintza nahiko gogorrak bete behar dituzte pentsioak jasotzeko. Hilean ezin dute 520 euro baino gehiago irabazi, eta beraiekin bizi direnek ezin dute diru laguntzarik jaso. Beste pentsiodunei egoera pixka bat hobetu diguten arren, alargunen kasuan ez da berdina gertatu”. Horregatik, sistema ekonomikoko akordioak beste era batera aurreikusteko beharra dagoela azaldu dute, “eguneratu egin behar dira politikak”.\nUrriak 1. Nagusien Nazioarteko Eguna da urriaren lehenengoa, eta hori aprobetxatuz, nagusien eskubideen alde egingo dute Bilbon herritarrek. Bertan izango dira Busturialdeko pentsiodunak, Bizkaiko pentsiodunen beste taldeekin bat egiteko prest. “Pentsiodunen mugimenduak bizirik jarraitzen du oraindik. Gure eskualdean astelehenetako elkarretaratzeekin jarraituko dugu, baina Euskal Herri mailako aldarrikapena da gurea”.\nDeuston, Rekalden, San Mamesen eta San Nicolasen batuko dira Bilboko pentsiodunak urriaren 1ean 11:30ean, eta handik Moyua plazara joango dira. Bertan, herrietatik hurbildutakoak egongo dira -tartean, Busturialdekoak-. Moyuatik, guztiak batera Bilboko udaletxe aurrera abiatuko direla mobilizazioan aurreratu dute. Busturialdeko pentsiodunek, herritarrei dei egin die Bilbora joateko.\nHala ere, mugimendu zabala den modura, herritar guztiei dei egin diete pentsiodunek: “Orain gure pentsioak dira, baina etorkizunean gazteenak izango dira, eta guztion eskubideen alde borrokatu behar dugu. Borroka egin gabe ez dagoelako irabazterik”.


Gasteiz, giza eskubideetan eta planetaren babesean oinarritutako elikaduraren alde - Goitibera\nSETEMek eta Zentzuz Sareak zenbait jarduera proposatuko dituzte maiatzean, Bidezko Merkataritzaren Mundu Eguna dela medio\nElikadura jasangarria eta bidezko merkataritza Vitoria-Gasteizen izango dira maiatzean, aurrez aurre zein linean egingo diren zenbait jardueraren bitartez. Bidezko Merkataritzaren Mundu Egunaren ospakizuna izango da maiatzaren 8an. Jarduerak haren ingurukoak izango dira eta SETEMek zein Zentzuz Sareak antolatuko dituzte, Vitoria-Gasteizko Udalaren lankidetza-zerbitzuaren laguntzaz.\nHala, maiatzaren 5ean eta 15ean izango dira jarduerak. Izena eman daiteke jadanik Factoria de Valores web orrialdean, SETEMen prestakuntza-programan. Bertan kontsultatu ahal dira programa, datak eta hizlariak. Linean egingo da lineako txokolate dastatzea 5 zentzumenekin, non parte-hartzaileek bidezko merkataritzako hiru txokolate mota dastatu ahalko dituen. Horrez gain, Ekuadorren kakaoa ekoizten duen elkarte baten eskutik, kalitatezko kakaoa planeta eta pertsonak errespetatuz nola ekoitzi ikusi ahalko dute.\nYoutube-ko kanalaren bidez zuzeneko emanaldia egingo dute «Zaindu jaten duguna: alternatiba jasangarriak Vitoria-Gasteizen» topaketa aurkezteko. Haren bitartez, bat egingo dute Vitoria-Gasteizko zenbait alternatibak, elikagaiak modu arduratsuan eta jasangarrian kontsumitzea bultzatzen dutenak. Hauek parte hartuko dute: BioAlai kontsumo ekologikoaren elkarteak; Saski Barazki Bionekazaritzarekin lotutako toki-produktu ekologikoen saskiek, Beganbai jatetxe begano eta ekologikoak eta Eraman zama-bizikleten bidezko banaketa-kooperatibak. Maiatzaren 12an izango da, 19:00etan.\nCarro de Combate ikerkuntza-kazetaritzako kolektiboak beste ikuspegi bat emango du «Jatea ekintza politikoa da: nekazaritzako elikagaien sistema pandemia-garaietan» ikastaroan, aurrez aurre egingo dena Simone de Beauvoir elkarteen etxean maiatzaren 14an eta 15ean. Elkargo horren bidez multinazional handien esku dagoen nekazaritzako elikagaien sistemaren inpaktuak ezagutu eta salatu ahalko ditugu. Sistema horrek deforestazioa, gaixotasun berriak agertzea, klima-aldaketa eta elikagai urriko dietan ardaztutako osasun-arazoak sustatzen ditu. Sistema horrek covid-19 pandemiarekin duen lotura aztertuko da eta elikadura-subiranotasunari buruzko alternatibez arituko dira.\nMaiatzaren 8a, Bidezko Merkataritzaren Mundu Eguna\nMaiatzaren 8an ospatuko den Bidezko Merkataritzaren Mundu Eguna dela medio, bidezko merkataritzako nazioarteko mugimenduak eta Estatuko 220 elkartek ordezkari politikoei eta tokiko, eskualdeko zein nazioarteko instituzioei eskatzen diete Covid osteko aroan ekonomiaren eta merkataritzaren susperraldian giza eskubideak nahiz planetaren babesa lehenets daitezen, eta bidezko merkataritzaren eta ekonomia solidarioaren balioetan oinarritzea ere bai. Horretarako, une honetan, kolektiboei eta entitateei proposatzen zaie «Berreraiki dezagun justiziaz» adierazpenarekin bat egin dezaten.\n← Previous La historia de ‘Aita Mari’, un pesquero convertido en buque de salvamiento, se estrena en el Festival de Cine y Derechos Humanos de Donostia\nLeer, comprobar, compartir Next →\n2021 September 28, Tuesday Goitibera Aldizkaria Iruzkinak desaktibatuta daude Pautas para la realización de actividades de tiempo libre educativo adaptadas a la situación sanitaria sarreran


Zorionak Piarres Larzabal kolegioa !! 20 urte !!\nIrailaren 22an, igandez, hitzordua zen kolegioan ere bai, kolegioko 20. urtemuga ospatzeko.\nGoizean, burasoak aritu dira dena muntatzen ahal bezain egun atsegina denok pasatzeko gisan.\nEta nola ! Aperitifa denboran, jendea hurbildu da Kuxkuxtu txarangak alaitzen zuen bitartean....\nOndotik, denak aterpearen azpian bildu dira bazkari on baten inguruan.\nJan aitzin, Odei Barroso ikasle ohia eta Xumai Murua bertsolariek publikoa irriarazi dute jatorrizko bertso batzuk emanez.\nBazkari denboran, Kuxkuxtu txarangak eskaini dituen kantuei esker, aterpea girotu da kantuz kantu.\nEguna bukatzeko, ezker paretan zen hitzordua, kalitatezko kantalditxo batendako, Bost Axola taldearekin (3 ikasle ohiak barne).\nEgunean zehar, haurrak jolastu dira pozik, kolegioak beste itxura bat hartu baitzuen. Zinez egun polita, eta oroitzapenez beterik !\nTxalo bero bat buraso antolatzaileei eta milesker etorri diren atzo eta gaurko buraso, ikasle eta lankide guztiei !!\nSartze bilkura iragan da !\nIrailaren 17an, asteartez, burasoendako sartze bilkura iragan da arratsean.\nLehendakariak harrera hitza egin du burasoei, urte honetako data nagusiak emanez, haien laguntza beharrezkoa dela azpimarratuz.\nOndotik, Zuzendariak du segida hartu gaualdia nola iraganen den esplikatuz eta hartua den euskara eta Seaskaren hautua azalduz.\nMailaka, burasoak banatu dira geletan ; Han bertan, irakasle arduradunek ongi etorria egin diete eta aurkeztu aurtengo programazioa, proiektuak, antolaketak...\nBilkurak buraso arduradunen izendatzeekin amaitu dira.\nFlauna eta flora 6.endako !\nIrailaren 16 eta 17an, 6.eko ikasleak Ziburu - Zokoako inguruak aztertzera joan dira, 6A - 6Ekoak astelehenez eta 6B - 6Dkoak biharramunean.\nLehen parte batean,Ziburuko oihantxora igo dira, bertan landare bilduma eraikitzeko 12 hosto bildu dituzte bakoitzak : Lizarra, akatzia, huntza, iratze arrunta, orein mihia eta beste.....\nGeroxeago kostaldera jautsi dira, han marea behera baliatuz, arroketan bizi diren animalia ezberdinak bildu dituzte : karramarroa, anemona, itsas luzoker eta beste...\nIkasleak ohartu dira bizidunak inguruko ezaugarri fisikoei lotutako bizi baldintzak zituztela.\nGoiza bukatzeko, denak elkarrekin jan dute eta jostetan aritu hondartzan eta Untxin parkean, kolegiora sartu aitzin !\nMahai jokoak abiatu dira !!\nLehen asteko sartzearen angustia ahanzteko parada ukan dute kolegioko ikasleek !!\nEguerdiro, animazio gelan biltzen dira nahi dutenek, mahai jokoen inguruan irri egiteko eta lagun berriak egiteko....\nUno, Mikado, ximinoen jokoa, gizotso, Jungle speed, damak, Mots mêlés, antzara jokoa, Monopoly, 1000 bornak, mus.... eta beste ainitz !\nPausa denboran, momentu lasaia iragaiteko parada gehien batendako eta bereziki seigarren berriendako !\nJostatuz eta lagun berriak eginez !\nBigarren sartze eguna !!\nIrailaren 3an, asteartez, 5., 4. eta 3.eko ikasleen sartze eguna zen.\nTxirrina jo bezain laster, ikasleak gelaka deituak izan dira haien irakasle arduraduna berriarengandik, gelara upatzeko. Bi orduz harekin egonez, haien ordutegi berria eta irakasleen izenak ezagutu dituzte, barne araudia oroitarazia izan zaie ere bai..... Hirugarren ordutik landa, kurtsoetara joan dira. Hona hemen irakasle arduradunen izenak : 5An Xan, 5Bn Sabina, 5Dn Nicole, 5En Aaron eta Emilie, 4An Amaia, 4Bn Oihana, 4Dn Xumai, 3An Daniel, 3Bn Iñaki eta 3Dn Joana.\nAnartean, seigarreneko ikasleek egun osoko kurtsoak ukan dituzte, erritmoa hartuz....\nJolas garaietan, lagunak berriz elkartu dira eta seigarrenengana hurbildu dira haiekin joalsteko eta mintzatzeko !\nOrokorki, 321 ikasle ditugu aurten : seigarreneko 4 gela (96 ikasle), bostgarreneko 4 gela (93 ikasle), laugarreneko 3 gela (64 ikasle) eta hirugarreneko 3 gela (68 ikasle) !\nSartze on deneri !\nSeigarreneko sartzea egina !!\nIrailaren 2an, astelehenez, Hendaia, Urruña, Donibane Lohizune, Azkaine, Senpere eta Sarako ikastolatik heldu diren 96 ikasleeh haien seigarreneko sartzea egin dute !\nGoizeko txirrina ondotik, Zuzendariak harrera hitza eman du eta euskararen tokiaren garrantzia gure ikastegian. Ondotik, irakasle arduradun bakoitzak ikasleak deitu ditu, goizeko elgarrekin pasatzen baitzuten : 6An Mathilde, 6Bn Eider, 6Dn Armelle eta 6En Eneko. Lau orduz egon dira haien ordutegia, ikastegiko gelak, barne araudia eta irakasleen izenak deskubritzen...\nJolas garaietan, lagun berriak ezagutzeko aukera izan dute, pilotan, saski baloian, futbolean edo aulkietan kalakan arituz...\nEguerditan, jantegiko karta erabili dute elgarrekin bazkaltzeko : gaur lasañak gainera !\nArratsaldeko 1:45etan, lehen kurtsoetan parte hartu dute eta 4:30tan bukatu. Kutxatik pasa ondoren, otobuseko karta erabili dute garraiatzeko haien etxeraino, eztreza guttiagorekin.\nHau eguna ! Sartze on deneri ! Kuraia on seigarren guztiei !!\nAvignoneko festibala kolegioko ikasleendako !\nAurten ere, uztailaren 8tik 12ra, kolegioko ikasleak joan dira Avignonera, "Scène d'enfance et d'ailleurs 2019" elkarteak antolatutako antzerki festibalera.\nNahiz eta bero handia izan den, ikasleak suharki adi egon dira egonaldi guzian.\nLa vrille du chat, Blanche-Neige et ses princes eta Une vie de papier antzezlanak ikusteko parada ukan dute eta gainera, artista batzuekin eta taula zuzendariarekin topatzeko ohorea.\nHirugarrenean den Eneko Baudin enbaxadorearen zerbitzua azpimarratzekoa da, berari esker kolegioko koloreak eramank izan dira ohore gortera, antzerkilarien izen handienen artean.\nHego Lapurdiko Hirigunearen parte hartzea eskertzekoa da ere bai, ikasle kopuru eder bat eramana izan baita haien laguntzari esker. Hirugarren aldia da horrelako bidai kulturala antolatzen dela gure kolegioan.\nOroitzapen izugarriak atxikiko ditugu !\n"Défi lecture" irakurketa desafioa !\nEkainaren 24an, astelehenez, Hendaiako ikastolako lehen mailako 22 ikasleei harrera egin diegu kolegioan, irakurketa desafioa kari.\nPasa diren asteetan, bi eskoletako haurrek, bidaia edota abenturari buruzko euskarri desberdinen gainean lan egin zuten : Magritten L'oiseau bleu margolana, Obaldiaren Le Secret olerkia, Jean Claude Mourlevat-ren L'enfant océan eleberria eta Fred Bernarden La Reine des fourmis a disparu alboma.\nOndotik, jostagarri galderak irudikatu eta prestatu dituzte ikasleek (asmaketa, erran-gordeak, aukera ainitzeko galderak).\nAstelehen horretan, Ziburu eta Hendaia artean osatutako ekipak umore eta giro onean buruz buru aritu izan dira. Arratsaldea kanpoan bukatu da askaria baten inguruan.\nKasu hitzordua uzatilaren 4an !


Azaroaren 25eko Emakumeenganako Indarkeriaren Aurkako Nazioarteko Egunaren harira adierazpen instituzionala onartu du Ondarroako Udalak\nHemen zaude:Hasiera»Berdintasuna»Azaroaren 25eko Emakumeenganako Indarkeriaren Aurkako Nazioarteko Egunaren harira adierazpen instituzionala onartu du Ondarroako Udalak\nOndarroako Udala 2020-10-31 Berdintasuna\nUrriaren 29an (eguena) egindako udalbatzan aho batez onartu zuten udaleko bi taldeek azaroaren 25ean ospatzen den Emakumeenganako Indarkeriaren Aurkako Nazioarteko Egunaren harira idatzitako adierazpena.\n[IRAKURRI HEMEN ADIERAZPEN INSTITUZIONALA]\nAurtengo adierazpenak Covid-19a dela eta euren sufrimendua areagotuta ikusi duten emakumeei egiten die erreferentzia: “COVID-19ren pandemiak gure bizitza eta komunitateak kolokan jarri ditu. Agerian utzi du bizitza zaurgarria dela eta haren zaintza gure lehentasuna izan behar dela. Indarkeria matxista jasaten duten milaka emakumeek oso ondo dakite hori, gure artean denbora gehiegi daraman pandemia bat jasaten ari baitira”.\nUdalak azpimarratu du 2021eko aurrekontuetan Berdintasun saileko aurrekontuetan ez duela murrizketarik egingo, eta behar izanez gero partidak handitu egingo dituela gainera. Horrez gain, “tratu txarren eta sexu indarkeria kasuetarako daukan emakumeei harrera egiteko protokoloa berraztertuko du udalak”. Amaitzeko, herriko emakumeen ahalduntze prozesuan egiten ari den lana eta prebentzio programak indartuko dituztela ere esan du Irina Alkorta Bedialauneta Berdintasun zinegotziak: “emakumeen ahalduntzeari eta gazteen artean indarkeriaren prebentzioari laguntzeko programak indartuko ditu, etorkizuneko indarkeria-egoerak eragozteko funtsezko tresnak diren aldetik. Horretarako Etxelila, Emakumeentzako jabekuntza eskola zein Udal hezkidetza egitasmoan nahitaezko baliabideak esleituko ditu, gaur egungo osasun egoerari egokitutakoak”.


‘HTX20: Elkarrekin edozer dugu posible’ dokumentala ikusgai - KULTUR SHAREA\nIñaki Alforja zuzendari iruindarrak 2017ko udan Lakuntzan egin zen Hatortxu Rock-ari buruzko dokumentala ondo zuen, 20 lagunen istorioak bilduz. Orain, gure itxialdia eramangarriago egin eta oraindik 238 herritarren itxialdi luzeegia gerturatu asmoz, sarean ikusgai jarri dute dokumentala.\n“Aldea izugarria bada ere, etxean itxita gauden egun hauetan, ezinezkoa da hainbat urte edo hamarkada metro karratu gutxi batzuetan giltzapetuta daramatzaten euskal presoekin ez gogoratzea”, diote Hatortxu Rock jaialdiko kideek. “Urteko egun bakoitzean alboan sentitzen ditugu eta, egun hauetan, inoiz baino gehiago”.\nEgoera honek, alde nabarmenekin bada ere, errealitate horretara gerturatzeko balio beharko lukeela uste du jaialdiko antolakuntzak. “Hatortxu Rockek 21 urte daramatza preso, iheslari eta deportatuen egoera salatzen eta bide horretan hainbat mugarri izan ditugu”. 2017ko udan Lakuntzan antolatutako Hatortxu Rock jaialdia izan da horietako bat. “Euskal Herriak inoiz ezagutu duen elkartasun jaialdirik handiena izan zen. 6.000 lagunez osatutako auzolan erraldoi batek egin zuen posible lau egunetan 85 musika talde eta milaka lagunek ozen aldarrikatzea badela garaia herri honek bizi izan duen gatazkaren ondorio nagusietako bat konpontzeko”.\nHala, antolakuntzak 2017ko Hatortxu Rock bera antolatzeko auzolana eta jaialdia dokumental batean biltzea erabaki zuen, HTX 20. Elkarrekin edozer dugu posible izenpean. Iñaki Alforja zuzendari iruindarrak auzolan erraldoi horren parte izan ziren 20 lagunen istorioak bildu zituen. “Orain, gure itxialdia eramangarriago egin eta oraindik 238 herritarren itxialdi luzeegia gerturatu asmoz”, sarean ikusgai jarri dute dokumentala.\nTags: Dokumentala, Hatortxu Rock\nBaztan-Bidasoko XXXIII. Bertsopaper Lehiaketa martxan


Legazpiko 'Makatza', Gipuzkoako gazta txapelduna | El Diario Vasco\nGipuzkoaLegazpiko 'Makatza', Gipuzkoako gazta txapelduna\nLegazpiko 'Makatza', Gipuzkoako gazta txapelduna\nKoldobike Olabide, Legazpiko alkatesa, saria ematen Makatza gaztandegiko Ines Argarate eta Aitor Mantxolari / MICHELENA\nArtzain Eguna egin da Legazpin eta Ameriketara lanera joandako artzainen ordezkaritza bildu da bertan\nFÉLIX IBARGUTXILegazpi Domingo, 3 septiembre 2017, 17:38\nGipuzkoako Artzain Eguna egin da Legazpin. Gipuzkoako Artzain Gaztaren 33. Lehiaketa jokatu da eta Makatza gertatu da garaile. Lehenengo aldia da gipuzkoako gaztandegi onenaren saria irabazi dutela, nahiz eta txapelketa hau Legazpin egin izan den 33 urtetan zehar. Oholtzara saria jasotzera igo dira Ines Argarate eta bere suhi Aitor Mantxola. Gaztandegi honetan erreleboa gertatu da, Pedro Gabiria artzaina jubilatu berri da eta Mantxolak hartu baitu artaldearen ardura.\nOndorengo postuetan hauek gelditu dira: bigarren, Olaberriko Aizpea Gaztandegia; hirugarren, Segurako Goiburu Gaztak; laugarren, Pedro Zuzuarregi Tolosakoa; bosgarren, Beizamako Patxi Otaegi; eta seigarrena, Ordiziako Joseba Insausti.\nOhitura den bezala, Gipuzkoako zenbait artzain edadetu omendu dute: Urbia ondoko Arbelarren txabola daukaten Jesus Antonio Etxezarreta eta Lourdes Errazkin senar-emazteak, eta Zegamako Etxeberri Garakoa baserrian bizi den Joxe Larrea Aldasoro. Omenaldia izan duten artzain amerikanoak, berriz, Oçafrain anaiak, Henri Gratien eta Jean Louis. Bankako herrian sortu ziren eta Donibane Garazin bizi dira orain. Bankako Menditarrak ere jardun dira kantuan han. Gainera, Euskal Artzainak Ameriketan Elkartearen ordezkaritza azaldu da Legazpira, tartean lehendakaria, Laura Igantzi.\nDel flirteo en internet al suicidio colectivo Colocado el arco de Etzegarate que cobrará a los camiones su paso por la N-1


Saint-Laurent-en-Brionnais - Wikipedia, entziklopedia askea.\nBernard AUGAGNEUR (2014-2020)\n46° 16′ 26″ N, 4° 15′ 31″ E / 46.273888888889°N,4.2586111111111°E / 46.273888888889; 4.2586111111111Koordenatuak: 46° 16′ 26″ N, 4° 15′ 31″ E / 46.273888888889°N,4.2586111111111°E / 46.273888888889; 4.2586111111111\nVareilles, Baudemont, La Chapelle-sous-Dun, Chassigny-sous-Dun, Saint-Maurice-lès-Châteauneuf eta Vauban\nSaint-Laurent-en-Brionnais Frantziako udalerria da, Saône-et-Loire departamenduan dagoena, Borgoina-Franche-Comté eskualdean. 2013an 370 biztanle zituen.\n2007an Saint-Laurent-en-Brionnais udalerrian erroldatutako biztanleak 370 ziren. Familiak 158 ziren, horien artean 40 pertsona bakarrekoak ziren (20 bakarrik bizi ziren gizonak eta 20 bakarrik bizi ziren emakumeak), 57 seme-alabarik gabeko familiak ziren, 49 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 203 etxebizitza zeuden, 157 familiaren etxebizitza nagusia ziren, 32 bigarren erresidentzia ziren eta 13 hutsik zeuden. 195 etxeak ziren eta 8 apartamentuak ziren. 157 etxebizitza nagusietatik 141 bere jabearen bizilekua ziren, 11 alokairuan okupaturik zeuden eta 5 doan lagata zeuden; 1ek gela bat zuen, 2 etxek bi zituzten, 14 etxek hiru zituzten, 42 etxek lau zituzten eta 99 etxek bost zituzten. 145 etxek euren parking plaza propioa zuten azpian. 66 etxetan ibilgailu bat zegoen eta 80 etxetan bat baino gehiago zituzten.\nSaint-Laurent-en-Brionnais udalerriko biztanleria-piramidea 2009an .\n2007an lan egiteko adina zuten pertsonak 240 ziren, horien artean 190 aktiboak ziren eta 50 inaktiboak ziren. 190 pertsona aktiboetatik 171 lanean zeuden (94 gizon eta 77 emakume) eta 18 langabezian zeuden (5 gizon eta 13 emakume). 50 pertsona inaktiboetatik 19 erretiraturik zeuden, 11 ikasten zeuden eta 20 "bestelako inaktibo" gisa sailkaturik zeuden.\n2009an Saint-Laurent-en-Brionnais udalerrian 152 unitate fiskal zeuden, 379 pertsonek osaturik. Pertsona bakoitzeko diru-sarrera fiskalaren mediana urteko 16.377 euro zen.\n2007an zeuden 11 komertzioetatik, 3 eraikuntza enpresak ziren, 4 ibilgailuen saltze eta konpontze enpresak ziren, 1 garraio enpresa zen eta 3 «beste zerbitzu jarduera batzuk» multzoan sailkatutako enpresak ziren.\n2000. urtean Saint-Laurent-en-Brionnais udalerrian 26 nekazaritza-ustiategi zeuden, 1.092 hektarea erabiltzen.\nVauban (2,7 km)\nVareilles (2,8 km)\nLa Clayette (4,1 km)\nChassigny-sous-Dun (4,7 km)\nVarennes-sous-Dun (5,7 km)\nWikimedia Commonsen badira fitxategi gehiago, gai hau dutenak: Saint-Laurent-en-Brionnais\nOrriaren azken aldaketa: 9 otsaila 2016, 11:26.


Peatonalizazioa gero eta gertuago - Eskoriatza\nEskoriatza > Albisteak > Peatonalizazioa gero eta gertuago\nPeatonalizazioa gero eta gertuago\n2014ko ekainak 03\nEkainaren 9an, astelehena, hasiko dira erdiko kalean peatonalizazioa gauzatzeko obrak. Lan horietan egurrezko oholak eta saski handiak ipiniko dire errepidean, erdiguneari itxura atseginagoa emateaz gainera, oinezkoentzako eremua eta zirkulazio-zatia bereizteko balioko dutenak.\nEgurrezko oholak eta otzarak. Argazki honetan autoaren norabidea goranzkoa bada ere,\nbenetan egongo den norabidea ez da hori izango.\nIbilgailuentzako norabide bakarra erdiko kalean\nLan hauek pare bat asteko iraupena izango dute eta bukatutakoan autoak norabide bakarrean pasatu ahal izango dira erdiko kaletik, hain zuzen ere Gasteiz -> Arrasate norabidean. Gasteiz alderako norabidea egin nahi duten autoek, berriz, Arbiñostetik ibili beharko dute. Horretarako, Arbiñosten ere zenbait lan egin dira, besteak beste oinezkoentzako egurrezko pasabidea ipini da eta autoak pasatzeko zubia asfaltatu eta egonkortu.\nGasteizeko norabidea Arbiñostetik egin beharko da.\nOinezkoentzako pasabidea eta autoentzako errepidea berrituta.\nSan Pedroetan erdiko kalea autoentzako itxita geratuko da, eta jaiak pasatutakoan, hau da uztailean, erdigunean oinezkoei lehentasuna emateko ordutegi hau zehaztuko da:\nAstean zehar 16:30 – 21:00\nAsteburuetan larunbateko 13:30etatik igandeko 21:00era\nPeatonalizazioa errealitate denean, herriko erdigunean oinezkoek izango dute lehentasuna. Herrigunean kotxe gutxiagoarekin, hirigunea garbiagoa, erosoagoa eta txukunagoa izango da, haurrak, edadekoak eta herritarrak oro har erosoago ibili ahal izateko.


Paella - Wikipedia, entziklopedia askea.\nPaella (valentzieraz paˈeʎa edo pəˈeʎə eta gaztelaniaz paˈeʎa ahoskatua) Valentzia (Espainia) jatorri duen arroz-platera da, egun mundu zabaleko toki askotan ere prestatzen dena. Etimologiaz, katalanezko paella hitzetik dator, euskaraz zartagina edo padera, platera prestatzeko erabiltzen den ontziari erreferentzia egiten diona.\nArroza, oliba-olioa, oiloa, untxi okela, Leka, gatz arrunta, tomatea, Limako babarruna eta Azafraia\nEgun, aldaera anitzeko paellak badaude ere, arrozaz gainera, ohiko osagaiak azafraia, barazkiak eta haragia (bereziki, oilategikoa, untxikia eta barraskiloak) eta mariskoa izaten dira. Oinarrizko prestakuntza haragia eta barazkiak salteatu eta ura bota ondoren, dena irakiten jarri eta arroza botatzen da. Arrozak egosi eta ur guztia hartu ondoren zerbitzatzen da.\nAzken aldaketa 7 urria 2021(e)an, 09:44(e)tan\nOrriaren azken aldaketa: 7 urria 2021, 09:44.


Positiboen kopuruak jaisten jarraitzen du Hego Euskal Herrian - Azpeitia - uztarria.eus\nPositiboen kopuruak jaisten jarraitzen du Hego Euskal Herrian\nNerea Uranga 2020-11-22 14:01\nOsakidetzak eta Osasunbideak 702 kasu positibo atzeman zituzten atzo, zapatua, Hego Euskal Herriko lau lurraldeetan. Araban, Bizkaian eta Gipuzkoan positibotasun tasa %6,4koa izan zen atzo Eusko Jaurlaritzako Osasun Sailak jakinarazi duenez.\nAtzo, zapatua, 10.980 PCR eta antigeno proba egin zituzten Araban, Bizkaian, Gipuzkoan eta Nafarroan, eta emaitzak argitara eman dituzte jada Eusko Jaurlaritzak eta Nafarroako Gobernuak. Araban, Bizkaian eta Gipuzkoan 618 positibo zenbatu zituzten atzo egindako 9.616 probetan; herenegun baino 249 gutxiago. Positibotasun tasak ere behera egin du: %6,6koa zen herenegungo emaitzak kontuan hartuta, eta atzoko datuen arabera, %6,4koa da.\nNafarroan ere jaitsi egin da detektatutako positiboen kopurua. 134 lagunek eman zuten positibo herenegun, eta atzo, aldiz, 84k (1.364 proba egin zituen Osasunbideak). Hala ere, intzidentzia tasa igo egin da atzoko emaitzekin; izan ere, %5,8koa zen herenegun, baina datu berriak gehituta, %6,15ekoa da gaur-gaurkoz.\nHerriz herriko daturik ez du ematen asteburuetan Osakidetzak. Joan den ostiralean Eusko Jaurlaritzako Osasun Sailak jakinarazitako datuen arabera, azaroaren 19an, ia bi hilabete eta gero, positibo kasurik ez zuten atzeman Azpeitian.


Ramalho Ortigão - Wikipedia, entziklopedia askea.\nJose Duarte Ramalho Ortigão (Porto, Portugal, 1836ko urriaren 24a - Lisboa, Portugal, 1915eko irailaren 27a) portugaldar idazlea izan zen.\nPorto, 1836ko urriaren 24a\nLisboa, 1915eko irailaren 27a (78 urte) (78 urte)\nAs Farpas (en)\nEça de Queirós eleberrigilearen laguntzailea izan zen O misterio da estrada de Sintra (1870, "Sintrako errepideko misterioa") eleberrian. Eçarekin ere As farpas argitalpenari eman zion hasiera 1871. urtean, eta garai hartako Portugalgo kulturaren ikuspegi zabala eskaintzen zituzten hilabetekariak kaleratu zituzten.\nLan kritikoak (Teofilo Braga, 1879), bidaia liburuak ("Holandan", 1883; "John Bull eta haren uhartea", 1887) eta ipuinak (Contos cor de rosa, 1870; "Arrosa koloreko ipuinak") idatzi zituen bestalde.\nWikimedia Commonsen badira fitxategi gehiago, gai hau dutenak: Ramalho Ortigão\nMultimedia: Ramalho Ortigão\nAzken aldaketa 22 urtarrila 2018(e)an, 18:40(e)tan\nOrriaren azken aldaketa: 22 urtarrila 2018, 18:40.


Gol-festa ligako lehenengo norgehiagokan - - Tolosaldeko ataria\nGol-festa ligako lehenengo norgehiagokan\nLauburu K.E. Ibarra 2019-10-02 18:08\nKronika Ohorezko Maila\nLauburu Ibarra Mahalak 13-0 irabazi zion Racing de Mieres talde asturiarrari ligako lehenengo norgehiagokan. Bisitariek ezin izan zuten talde morea gelditu eta Aitor Arevalon mutilak osatze prozesuan dagoen talde honen gainetik pasa ziren; Erasoan neurketa on bat jokatu ez bazuten ere, etxekoek erritmo altua jarri zuten defentsan eta honek, baloia erabat alde moreak berreskuratzea ahalbidetu zuen.\nIbarrakoek baloiaren jabetza osoa zutela hasi zen norgehiagoka, bisitariek pista erdian itxaroten zuten bitartean, baloia ostu eta kontrara ateratzeko asmoz. Talde moreari partidan sartzea kosta egin zitzaion hasieran, jokoari abiadura txikia ezartzeagatik. Zortzigarren minutuan etxekoek aurreratu ziren Asier Izagirrek amaitutako ekintza batekin. Minutu bat beranduago Aimar Iturriotzek egin zuen 2-0ekoa. Moreak gehiago ziren eta aukerak bata bestearen atzetik zetozen. Atsedenaldirako hiru minutu falta zirela, Eneko Vinuesak tanto bat gehiago egin zuen eta 30 segundora Martin Ibarbiak 4-0ekoa ezarri zuen estrategia jokaldi on batean.\nLehenbiziko zatia honela amaitu zen, Ibarrako taldeak oso ongi jokatu gabe, pistan eskarmentu handiagoa erakutsi zuen eta hori nahikoa izan zuen atsedenaldira tamainako errentarekin iristeko.\nBigarren zatiak ez zuen agertokia aldatu, baloia talde morearen eskutan jarraitu zuen eta gol aukerak ere moreak izan ziren. Jokoan zegoen aldea oso handia zen eta golak minutuak pasa ahala, banan-bana iristen hasi ziren, guztira 13 sartu arte. Ezohiko kopurua da kategoria hauetan. Bigarren zatiko golegileak Asier Izagirre (3), Iker Sanchez (2), Martin Ibarbia, Aimar Iturriotz, Iñigo Iriarte eta Jokin Agirretxe izan ziren.\nNeurketaren amaieran entrenatzaileak ondoko adierazpenak egin zituen: “Garaipenagatik oso pozik gaude, partida hau oso ondo etorriko zaigu-eta, konfiantza irabazteko. Taldeak norgehiagoka serio bat jokatu du 40 minutuetan zehar eta hau da jarraitu beharreko bidea. Erasoan baloiaren erritmoa hobetu beharra daukagu, gaur mantsoegia izan baita, eta helburu handiagoak lortu nahi baditugu, erritmoa handitu beharra daukagu, kontrolen kalitatea hobetu eta baloirik gabeko erritmoa ere landu. Lan asko daukagu egiteko; hori da gaurko norgehiagokatik atera daitekeen ondorio nagusia”.\nDatorren larunbatean Ibarrako taldeak Asturiasera bidaiatuko du, Lugonesera, La Esperanza-Rangers, bertako taldearen kontra jokatzeko asmoz. 18:30ean hasiko da.\nPasa den asteburuan denboraldi honetan lehiatuko diren azpiko kategorietako talde batzuk ere, martxan jarri ziren jada. Txubelen mutilak 3-1 irabazi zuten ostiral iluntzean bere estreinaldian; jubenil territorialak ordea, Eskoriatzan egin zuen debuta eta 5-0 galdu zuen.\nAzkenik, kadeteek prestaketan jarraitzen dute datorren asteburuan bere ligari hasiera emateko, eta 6-2 irabazi zion Antiguoko taldearen kontra jokatutako lagunartekoan. Pixkanaka Gipuzkoako areto futboleko kategoria guztiak jarriko dira martxan beren lehiaketetan.


Zerbitzuak - Montejurra Bizi - Deikazteluko eta arellanoko turismoa\nRebote Kalea, 16 - Deikaztelu\nSukalde osoa du etxeak, behar den guztiarekin, jangela bat, arropa jartzeko gela bat eta doako wifia.\nKale Berria, 38 - Deikaztelu\nAranbeltza Etxea (landetxe turistikoa), etxe berri polita, baina inguruko material noble eta tradizionalekin egina (harria, adreilu zaharra eta egurra), 2015eko ekainean inauguratua\nDe la Fuente Grande Kalea, 6 - Arellano\nArellano etxea, birgaitua, 8 logela bikoitz ditu, Tv eta komunarekin (bi bainuontziarekin eta sei dutxarekin). Telebista bideoko gela, jangela. 250 m2-ko lorategia. Berokuntza zentrala.\nSan Ramón Kalea, 3 - Arellano\nKedenar landetxea duela gutxi zaharberritutako etxe zaharra da. 5 logela, bi komun, sukalde bat, txoko bat eta irakurketa gela bat ditu.\nLarga Kalea, 39 - Arellano\nEtxeak 3 logela, telebista eta sukaldea ditu, ontzi-garbigailuarekin, mikrouhin-labearekin, garbigailuarekin, hozkailuarekin eta labearekin.\nLas Torres Kalea, 2 bajo - Deikaztelu\n7:00etik 15: 00etara eta 17: 30etik 22: 00etara. Astelehen arratsaldean itxita\nOgipan goizeko 7etatik ogi eta opil fresko ugari aurkituko dituzu. Kafetegi eta taberna zerbitzua ere eskaintzen du, enkargupeko bazkariekin. Ez galdu ostiraletako pintxo-potea.\nRebote Kalea,1 - Deikaztelu\n9:00etatik 13: 00etara. Osteguna eta igandea itxita.\nZiriza Fruterian behar duzun edozein produktu aurkituko duzu, elikagaietatik hasi eta piletaraino. Eskaerak onartzen ditu telefonoz edo whasapp bidez.\nKale Berria,22 - Deikaztelu\n9:00etatik 13: 00etara asteartetik larunbatera.\nIñaki Santiñanek kalitate oneneko haragi mota guztiak eskaintzen dizkigu, baita kontserbak, gaztak, esnekiak eta hestebeteak ere. Onartu zure etxerako garraioa duten eskaerak.\nRebote Kalea, 1 - Dicastillo\nAstearte eta ostegunetan 9etatik 13etara\nDuela gutxi inauguratu den arrandegi honek arrain mota ugari eskaintzen dizkigu.\nKale Nagusia, 20 - Dicastillo\nAstearte eta ostegunetan, 9: 00etatik 13: 00etara\nTradizio handiko establezimendu honetan eguneko ogia aurki dezakegu, baita estanko eta elikadura zerbitzua ere. Txia-ogian eta espeltan adituak dira.\nKale berria, 5 - Dicastillo\nAstelehenetik ostiralera, 9: 00etatik 13: 30era eta 16: 00etatik 18: 00etara. Larunbatean, 10: 00etatik 13: 00etara\nRebote Kalea, 6 - Dicastillo\nEl Rebote-n bazkari eta afariez gozatu ahal izango duzu enkarguz.\nForuen Plaza Kalea, 1, behea - Deikaztelu\nGozatu ostiral arratsaldeko eta igande eguerdiko pintxoekin.\nCondesa de la Vega del Pozo Kalea, s/n - Dicastillo\nHistoriaz beteriko eraikin ikusgarria, non ekitaldiak eta oturuntzak egiten diren Nafarroako gastronomiaren onena eskainiz.\nPlaza del Parral Kalea, 4 - Arellano\nAsteartetik ostiralera 17: 00etatik 22: 00etara. Asteburuak 12: 30etatik 15: 00etara eta 17: 00etatik 14: 00etara larunbatetan eta 11: 00etan igandeetan. Astelehena itxita\nEnkarguz egindako plater konbinatuak.\nBeneficencia Kalea, 20 - Deikaztelu\nRebote Kalea, 2 - Deikaztelu\nForuen Plaza Kalea, 6 - Deikaztelu\nAstearte, asteazken eta ostiraletan, 8: 15etik 14: 00etara\nForuen Plaza Kalea, 28 - Deikaztelu\nAstelehenetik ostiralera 08: 00etatik 15: 00etara. Urriaren 1etik apirilaren 20ra: astelehenetik ostiralera 8: 15etik 14: 30era eta ostegunetan 16: 15etik 18: 30era. Maiatzaren 1etik irailaren 30era: astelehenetik ostiralera 8: 15etik 14: 30era.\nMonseñor Álvarez Kalea, 27 - Deikaztelu\nMonseñor Álvarez Kalea, 5 behea - Deikaztelu\nKale Nagusia, 8 - Deikaztelu\nArellanoko Errepidea, 4 - Deikaztelu\nArellanoko Errepidea, s/n - Deikaztelu\nDeikazteluko igerilekuetan zaparrada bat eman, soropilean lasaitu eta tabernako terrazan zerbait hartu ahal izango duzu. Dutxa-zerbitzua. Eguneko sarreraren prezioa 4,5 €-koa da 15 eta 64 urte bitartekoentzat, eta 2 €-koa 6 eta 14 urte bitartekoentzat. 0 eta 5 urte bitartekoek doan eta erretiratuek txarteldegian kontsultatu.\nPladurreko trenkadak eta trasdosatuak, isolamendu akustikoa eta termikoa, sabai modular aizunak, dekorazioa Pladurren eta zeharkako argiztapena.\nAlloko Errepidea, 4 - Deikaztelu\nHarlanduzko tximiniak, buruak eta izkinak, armarriak eta hilarriak.


Gautegiz Arteagako Udala - GAUTEGIZ ARTEAGAK MARIJESIEN TOPAKETAREN 9. EDIZIOA HARTUKO DAU\nGAUTEGIZ ARTEAGAK MARIJESIEN TOPAKETAREN 9. EDIZIOA HARTUKO DAU\nGautegiz Arteagako marijesien taldea marijesien bederatzigarren topaketaren anfitrioia izango da. Topaketa datorren zapatuan izango da, abenduaren 9an, Gautegiz Arteagako Andra Mari Eleizan, 19:00etan. Bertan, Eako, Gernika-Lumoko, Ibarrangeluko, Lekeitioko, Ariatzako (Muxika) eta Iurretako taldeek parte hartuko dabe, herriko taldeagaz batera.\nGabonaren atarian, marijesien tradizioa Euskadiko zaharrenetarikoa da. Gaur egun, herri gitxi batzuk mantentzen dabe Gabon aurreko egunetan errondan kantuan ibiltzeko ohitura zaharra. Horregatik Gautegiz Arteagan ospatuko dan topaketa herri bakoitzean ezberdin kantatzen diran marijesien koplak entzuteko aukera ezinhobea da.\n“Gautegiz Arteagan marijesien ohitura aspalditik dator, herrian ondo errotuta dago. Belaunaldiz belunaldi mantendu da ohitura hau eta herrian giro polita sortzen dau Gabonetan. Horregatik, jakin badakigu geure herritarrek arreta handiz hurbilduko direla marijesien topaketara”, nabarmendu dau Gautegiz Arteagako alkateak, Juan Félix Naberanek.\nHitzordua, datorren zapatuan izango da, abenduren 9n, Gautegiz Arteagako Andra Mari Eleizan. Bertan batuko dira Ea, Gautegiz Arteaga, Ibarrangelu, Gernika-Lumo, Ariatza (Muxika) eta Iurretako marijesien taldeak. Taldeak banan-banan kantatuko dabez Marijesiak. Gabonak iragartzeko herri bakoitzan abesten diren kopla ezberdinak entzuteko aukera izango dau publikoak.


Intimitate genetikorik gabe - Zientzia Kaiera\nLagin biologiko ñimiño batetik atera daitekeen informazio genetikoaren eta, batik bat, informazio hori jendaurrean ezagutarazi daitekeen moduaren aldean, paparazziek ospetsuei hartzen dizkieten irudiak ume jolasa dira. Imajinatzen duzue?\nAngelina Joliek bular biak erauzteko ebakuntza kirurgikoak egin zituen, kausa genetikoak tarteko, bularreko minbizia izateko % 87ko probabilitatea zuelako, eta obulutegiko minbizia izateko % 50ekoa. Jendaurrean azaldu zituen horiek, hala nahi izan zuelako. Aldiz, Madonna beldurtzen duena da berak kontrolik batere izan gabe beste batzuek bere informazio genetikoa argitara ematea.\nIrudia: Genomaren sekuentziazio dela eta ezinezkoa izango zaigu benetan anonimoak izatea. (Argazkia: PublicDomainPictures – Pixabay lizentzia. Iturria: pixabay.com)\nImajinatzen duzue zer egin ahalko luketen komunikabide edo politikari batzuek arerio baten gaineko informazio genetikoa eskuratuta? Esaterako, goi-kargu baterako hautagai batez hitz egitean, arrisku-portaerak izateko joera genetikoa duela esan ahalko lukete. Balizko joera horrek egiantzik balu, zer tratamendu emango lioke komunikabide sentsazionalista batek gai horri? Zer esango lukete irratiko eta telebistako solasaldietan? Nola hartuko luke bere alderdiko arduradun nagusiak? Zer pentsatuko lukete alderdiaren boto emaileek? Pentsatzen dut jokabide horiek legez kanpo leudekeela, baina legez kanpo egoteak nabarmen aldatuko lituzke jokabide horiek?\nEstatu Batuetan, analisi genetiko komertzialak jada erabili dira semen emaile baten ama topatzeko. Jokabide hori orokortzen denean, emaileak ez dira gehiago anonimo izango, eta nabarmen aldatu beharko dira arauak; are gehiago, emateko modu hori bera desagertzea gertatu daiteke.\nAnonimotasun galerarena ez da mugatzen semen emaileetara. Soilik Estatu Batuetan, 90 bat enpresek, DNAren analisiaren bidez, bezeroen arbasoak bilatzea dute xede. Bada, biztanleria ehuneko oso txiki bat lagintzea aski da herritar gehienen jatorria marrazteko. Xehetasun harrigarri hori edonoren familia harremanen sare trinkoaren ondorio da. Esaterako, Estatu Batuetan, % 2ak sarbidea ematen du biztanleen % 99aren informazio genetikorako, herengusuen bidez.\nIntimitate galera jarraitu horretan guztian, Ancestry, test genetikoak merkaturatzen dituen genealogiako enpresa estatubatuarrak kontua are gehiago korapilatu zuen. Spotify, online musikako enpresa ezagunarekin bat egin eta gero, kasuan kasuko DNA testaz gain, ustez bezeroaren jatorrian oinarritutako musika zerrenda eskaintzen du. Ez dago ezer pertsona baten DNAn helburu horretarako balia daitekeenik. Musikazaletasuna, oro har, nola edo hala genoman kodetuta egon litekeen arren, analisi baten bitartez ezin daiteke inola ere jakin zer musika entzuten zuten gure arbasoek, musikarik entzuten bazuten. Izan ere, musika adierazpideak kultura bereizgarriak dira, eta, horrenbestez, ikaskuntzaren eta gizarte ukipenaren bitartez transmititzen dira.\nMusikaren apaingarria kenduta, pentsatu al du inork zer erabilera eman liezaiokeen sare sozial batek, esaterako, Spotifyk, milaka erabiltzaileren informazio genetikoari? Gogoratu zer egin duen Facebookek beste mota bateko kontuz erabiltzeko informazioarekin.\nWhyte, Chelsea (2019). No one can be truly anonymous ever agian thanks to genetic sequencing. New Scientits, 2019ko Maiatzaren 28a. New Scientist, 28 May 2019.\nOharra: Jatorrizko artikulua Cuaderno de Cultura Científica blogean argitaratu zen 2019ko urriaren 6an: Sin intimidad genética.\nArgitalpen-data: 2019/11/19 · Atala: Dibulgazioa, Kolaborazioak\nJuan Ignacio Pérez Iglesias Iaz, adimen artifizialeko (AA) teknikak erabiliz, proteinen egitura aurreikusi ahal izan zuten, horien aminoazidoen sekuentzian oinarrituz […]\nOsasuna Badirudi lo egiten dugunean, gure gorputza ere gelditu egiten dela. Bada, jakina da hainbat prozesu garrantzitsu gertatzen direla lo […]\n[…] Juan Ignacio Perez Iglesias / 2019-11-19 / 442 hitz […]


CIC nanoGUNE: hamarkada bat zientzian, lankidetzan, trebakuntzan eta transferentzian | CIC nanoGUNE\nNanoGUNEren helburua zen nanozientziaren eta nanoteknologiaren nazioarteko abangoardian kokatzea Euskal Herria. Hamar urte pasatu dira harrezkeroztik, eta “gure zentroa abian jartzeko Eusko Jaurlaritzak orduan egin zuen apustuak izan ditu bere emaitzak”, adierazi du Jose María Pitarke nanoGUNEko zuzendari nagusiak.\n“Gai izan gara guregana erakartzeko beren alorretan izen handia daukaten 12 lagun, ikerketa-taldeetako arduradun izateko. Gaur egun, mundu osoko 25 herrialdetako 100 ikertzaile inguru daude haien ardurapean”, adierazi du Pitarkek. “Lan zientifiko horrek isla handia izan du, 800 artikulu zientifikotik gora argitaratu baitira itzal handiko aldizkarietan, besteak beste, Sciencen eta Naturen”, dio. Zentro honen konpromisoetako bat izan zen enpresen lehiakortasunean eta Euskal Herriaren garapen ekonomikoan laguntzea, eta, hala, dagoeneko, oinarri teknologikoko 5 enpresa sortu ditu (Graphenea, Simune Atomistics, Ctech-nano, Evolgene eta Prospero Biosciences), zeinak mundu mailan lehiatzen baitira; bestalde, 14 patente aurkeztu ditu, eta haietatik 9 ustiatzen ari dira dagoeneko. Enpresa- eta industria-arloekin duen konpromisoaz gainera, zentroak talentua sortzeko ardura ere badu; sortu zenetik, 39 doktore-tesi amaitu dira, eta bidean doazen beste 34 tesi gehitu behar zaizkie haiei. Pitarkek esan duenez, “aitzindari izan nahi badugu, mundu berriak aurkitzeko gai izan nahi badugu, zientziak mundu mailan aurrera egiteko hobiak ustiatzen lehenak izan nahi badugu, helmuga ezezagunetara edota pentsaezinetara eramango gaituzten bide horiek arakatzen jarraitu behar dugu”, adierazi du.\nnanoGUNEko presidente Pedro Miguel Etxenikek nabarmendu duenez, “lehenengo Eusko Jaurlaritzak zabaldu zuen gure herrian ikerketa zientifikoaren arloan aldaketa handi eta oso esanguratsu bat egiteko bidea. Eta zorionekoak gara handik aurrerako Jaurlaritzek asmatu egin baitute orduko lehenengo Jaurlaritza hark irekitako bidea garatzen eta zabaltzen. Izan ere, Jaurlaritza guztiek, jauzi kualitatibo garrantzitsuak eman dituzte, une erabakigarrietan, gure zientzia- eta teknologia-sistema garatzeko. Eta une garrantzitsu horietako bat da, zalantzarik gabe, CICen edo ikerketa-zentro kooperatiboen sorrera”. Etxenikek Oteizaren aipu bat izan du gogoan: berritzen duenak, zerbait berria sortzen duenak, euskal arraunlariek bezala egiten du; hau da, aurrerantz egiten du, baina bizkarrez arraun eginez, atzerantz begiratuz, iraganerantz, bere gakoak berrasmatzeko. “Baina traineruan patroiak beti aurrera begira joan behar du, etorkizunera begira, lortu behar duen helmugara begira. Horixe da nanoGUNEk izan behar duen erreferentzia: etorkizunari begiratu behar dio ibilitako bidetik ikasiz”, esan du nanoGUNEko presidenteak amaitzeko.\nHaiekin batera, Iñigo Urkullu lehendakariak ere hartu du parte urteurren-ekitaldian, eta hau adierazi du: “zientziaren garapenean hamar urte ez dira ezer, baina hamarkada batean nanoGUNEk lortutako lorpenak izugarriak dira. NanoGUNEk erakusten du Euskadi etorkizunera begira dagoela eta guztiok elkarrekin arraun egiten dugula. Auzolanean sinesten dugu eta elkarlanean jarraituko dugu. Izan ere, nanoaren aldeko apustuak etorkizun luzea du Euskadin”.\nBestalde, Markel Olano diputatu nagusiak ere parte hartu du ekitaldian, eta bertan izan dira Ekonomiaren Garapen eta Lehiakortasuneko sailburu Arantxa Tapia, Hezkuntzako sailburu Cristina Uriarte, Eusko Legebiltzarreko lehendakari Bakartxo Tejería, Donostiako alkate Eneko Goia, Gipuzkoako Batzar Nagusietako lehendakari Eider Mendoza, eta Euskal Herriko Unibertsitateko errektore Nekane Balluerka, bai eta beste hainbat erakundetako ordezkariak eta hainbat enpresatako goi-karguak ere.\nWorkshop zientifikoa eta hitzaldi publikoak\nArratsaldeko egitarauari dagokionez, workshop zientifiko batekin hasiko da: John Pendry (Imperial College, Erresuma Batua), Frank Koppens (ICFO, Espainia), Anna Fortcuberta i Morral (EPFL, Suitza) eta Jean-Marie Lehn (Estrasburgoko Unibertsitatea, Frantzia) hizlariak zenbait gairi buruz arituko dira, besteak beste, gainazal plasmonikoiei buruz, nanofotonikari buruz, nanohari erdieroaleei buruz eta kimika supramolekularrari buruz.\nHorren ondoren, Jean-Marie Lehn Kimikako Nobel saridunak eta Kimika Ez-organikoko katedradun María Vallet Regík (zeinak izen handia baitu nazioartean bioteknologian eta medikuntzan egin dituen ekarpenengatik eta Oinarrizko Ikerketaren Jaime I Erregea jaso du 2018an) hitzaldi publikoak emango dituzte. Hitzaldiek izenburu hauek dituzte, hurrenez hurren: “Pasos hacia la materia compleja: ¡Química!” (alegia, materia konplexua lortzeko urratsak: kimika!) eta “Nanotecnología y sus aplicaciones: Posibles soluciones al cáncer, la osteoporosis y la infección de huesos” (alegia, nanoteknologia eta haren aplikazioak: minbizirako, osteoporosirako eta hezur-infekziorako irtenbide posibleak). 150 lagunek baino gehiagok eman dute izena hitzaldiak entzuteko.\n10. urteurreneko ospakizunekin amaitzeko, publiko orokorrarentzako bisita gidatuak egingo dira, nanoGUNE barru-barrutik ikusteko, otsailaren 1ean eta 6an.


Gotzone Sagardui: 'Euskadiko herritarrek kalitatezko osasun-arreta izaten jarraituko dute Osakidetzan' - Eusko Jaurlaritza - Euskadi.eus\nGotzone Sagardui: "Euskadiko herritarrek kalitatezko osasun-arreta izaten jarraituko dute Osakidetzan"\nOsasun sailburuaren esanetan, udari eta hurrengo hilabeteei begira, lanerako prest dauden pertsona guztiak kontratatu dira\nGotzone Sagardui Osasuneko sailburuari elkarrizketa egin diote gaur goizean Radio Euskadiko "Boulevard" saioan. Bertan, euskal herritarrek Osakidetzan kalitatezko osasun-arreta izaten jarraituko dutela ziurtatu du.\nUdari eta datozen hilabeteei begira, Gotzone Sagarduik azaldu du ez dela beste urte batzuetan egin ez den ezer egingo, “gure zerbitzuen ordutegi batzuk eskaeraren arabera egokituko dira”. Gainera, nabarmendu du eskuragarri dagoen pertsona oro kontratatu dela, eta kontratatzen jarraituko dela. "Osakidetzaren lehen mailako arretako ateak irekita daude lan egin nahi duen pertsona ororentzat", adierazi du. Hala ere, alor horretan profesionalen defizita dagoela gogorarazi du. Ildo horretan, sailburuak adierazi du Osakidetza eta Osasun Saila lanean ari direla gaur egun dauden eskaintzak eta beharrak egokitzeko.\nHala, Sagarduik azpimarratu du Euskadik erakargarria izaten jarraitzen duela, Osakidetzan prestakuntza egiten dutenen % 80 Euskadin geratzen baitira, “prestakuntza amaitu aurretik lan-kontratu bat eskaintzen zaielako”.\nEuskadin erizainak buru dituzten osasun-zentroak edo kontsultategiak egon daitezkeen galdetuta, sailburuak azaldu du aukera hori egingarria dela kolektibo hori gaituta dagoela ziurtatuz. Gogora ekarri duenez, aspalditik ari da Euskadi talde-lanean oinarritutako arreta-eredura aldatzen. Horrek esan nahi du osasun-zentroko profesional bakoitzak (administraria, erizaina, medikuntza...) bere gaitasun guztiak ateratzen dituela pazienteen beharrei erantzuteko, eta, afekzioa larriagotuz gero, hurrengo profesionalari pasatzen diola. Gotzone Sagarduik erizaintzako prestakuntza defendatu du, azken urteetan eboluzionatu duena eta kolektibo horrek biztanleriari kalitatezko erantzuna ematea ahalbidetzen duena\nAurten egiten diren LEPei dagokienez, Osasuneko sailburuak gogorarazi du guztira 3.535 plaza eskaintzen direla, plantilla egonkortzeko helburuarekin. Zehazki, datorren asteburuan 1.610 plazatarako azterketak egingo dira, besteak beste, lehen mailako arretakoak, “eremu hori lehenetsi dugu”. Gainerako kategoriak, bigarren fasea, uztailean egingo dira, eta 78.100 pertsonak baino gehiagok eman dute izena.\nProzesu jakin batzuetarako mugitzeko edo lekualdatzeko beharrari dagokionez, sailburuak zehaztu du gero eta espezializatuagoa dagoen medikuntzaren bilakaerara mugatzen dela. Azaldu duenez, puntako tratamenduak daude, eta etorkizunean ere egongo dira, eta leku bakar batean egongo dira, biztanleria zabalari zerbitzua emateko.\nCOVID-19ari buruz, Gotzone Sagarduik gogorarazi du ez dugula ahaztu behar pandemian jarraitzen dugula, eta, beraz, beharrezkoa dela prebentzioari eustea.


Gorputza ahalegin txikienarekin eta eraginkortasun handienarekin mugitzeko antolatuta egon dadin; ez giharren indarraren bitartez, funtzionamenduaren ezagutza handiagoa edukita baino\nMetodoaren asmoa da –Moshe Feldenkrais kirolari eta zientzialari judutarrak asmatu zuen—, gorputza ahaleginik txikienarekin eta eraginkortasun handienarekin mugitzeko antolatuta egon dadila, eta ez giharren indarraren bitartez, funtzionamenduaren ezagutza handiagoa edukita baino\nGorputz-teknikak goraldi handia bizitzen ari direlarik, hala nola: Pilates, Yoga, Txi-Kun edo Tai Txi, Feldenkrais metodoa norberaren buruarekin lan egiteko aukera bat da, eta horretarako erabiltzen dugun tresna geure gorputza da, berori mugitzen ari dela.\nMetodoaren oinarria honako premisa hau da: gorputza da gizakiek ikasteko duten bitarteko nagusia, eta beraz, kontua da, maisu batek lagunduta, hainbat mugimendu desberdin arakatzen ahalegintzea, haien ekintza nola antolatzen dugun antzemanez, behar ez diren tentsioak ezabatzen saiatuz eta mugimendu-kalitatea hobetuz, gero horrela, geure ohitura motorren kontzientzia hartzeko eta, besteak beste, jarrera ez-egokiek eragiten dituzten minak prebenitzeko edo, istripu neurologiko baten ondoren, gorputz-trebetasun batzuk berreskuratzeko.\nZehazkiago, kontua da, mugimenduak eta berorrez hartzen dugun kontzientziak geure ekintza aldatzea ahalbidetu diezaguten, gure mugimenduen eta jarreren kalitatea hobetuz. Feldenkrais-ek mugimendua, jarrera, malgutasuna eta koordinazioa hobetzen laguntzen du, eta halaber laguntzen du bizkarreko minak, artikulazioetakoak eta giharretakoak konpontzen eta zenbait pairamen tratatzen, hala nola: artrosia, lunbalgia, osteoporosia, kontrakturak, zerbikaletako mina eta gerrialdekoak.…\nMoshé Feldenkrais (1904-1984) jatorri judutarreko errusiar judoka eta zientzialari bat zen; berak asmatu zuen metodoa, belaunean izan zuen lesio baten karietara, izan ere mediku guztiek amore emana zuten haren gainean. Fisikan eta anatomian zituen ezagutzek eraman zuten ikertzera halako metodo bat non, normalean “ahaztuta” izaten ditugun gihar zein funtzio batzuk aktibatu zitezen. Gaur egun ikaskuntza-metodo hori kirolean, dantzan, fisioterapian… erabiltzen da.\nEstadion Feldenkrais-saioak Mariaje Ariznabarreta koreografo, dantzari eta dantza-irakaslearen ardura izango dira.\nFeldenkrais metodoaren mugimenduetan eta beste gorputz-teknika batzuetan (Esferobaloiak, Release, etab.) oinarrituta, ariketa erraz eta erlaxagarrietan lan egingo dugu, arreta gorputzean ipinita presio gabe.\nEuskarriak, bermeak, egonkortasuna, kulunka, mugimenduaren alderantzikagarritasuna, pisua eta espazioa hautematea; kontzeptu eta sentsazio horiek lagunduko digute zehatzago jabetzen geu argiago nola antolatu, eta lesio gutxiago izaten, mugimendu-sorta ugariagotuz. Dinamika, estatika, koordinazioa eta luzatzeak ariketa atseginen eta fitnessari egokituen daudenen konbinazio moduak sortzen joango dira.\n'Mugimendua funtsezkoa da egiten dugun guztian, egiten duguna egiten dugula ere'\n- Gorputzaren egitura. Hezurren indarra bizkortu.\n- Jarrera lerrokatu.\n- Gorputzaren zenbait zatiren uzkurduraren eta erlaxazioaren artean bereizi.\n- Mugimenduarekiko autokontzientziaren oinarrizko lezioak: Pelbisaren mugimenduen artean bereizi; Arnasaren eginkizunak; Orekaren dinamika; Muskulu tolestaileen eta hedatzaileen koordinazioa; Buruaren, begien eta ahoaren erlazioa gorputzaren beste zatiekin.\n- Grabitatea eta erresistentzia\n- Elastikoki eta dinamikoki ibiltzen hasteko sarrera.\n- Egitura eta funtzioa.\n- Gorputzaren zenbait zatiren errotazioa.\n- Gorputzaren zenbait zatiren makurdura.\n- Mugimenduarekiko autokontzientziari buruzko lezioak: Beso-eskuen hedatzea; Eskuetatik bultza egiteak; Hanka-oinen hedatzea; Oinetatik bultza egiteak.\n- Ekintzaren erabilpena hobetu.\n- Mugimendua bereizi, disoziatu eta integratu.\n- Gorputzaren zenbait zatiren tolestea-hedatzea, errotazioa eta makurdura bereizi.\n- Mugimenduaren integrazioa (erresistentziak identifikatu).\n- Mugimenduarekiko autokontzientziari buruzko lezioak: Gorputz-adarrak eta mugimenduaren propietateak; jesarrita mugitu; Norberaren irudia hobetu; Burua eta zerbikalak.\n- Mugimenduaren dinamikarako ariketak.\n'Pertsona bakoitzak bere erritmoan parte hartzen du eskolan, bere ahalbideen arabera, eta beretzako onura lortzen du bere mugimenduen maila eta kalitatea handituz'


Merkataritza txiki eta establezimenduentzako laguntza\n2020ko martxoaren 11n Munduko Osasun Erakundeak COVID-19ak eragindako osasun publikoko emergentzi egoera nazioarteko pandemia deklaratu zuen. Hori horrela, koronabirusa herritarren artean ez hedatzeko hartutako neurrietako bat hezkuntza jarduera etetea izan da. Hezkuntza-jardueraren etenaldi hori autonomia-erkidegoko ikastetxe guztietara (Azpeitiakoak barne) zabaltzea erabaki zen, martxoaren 13tik aurrerako ondorioekin, egun hura barne. Neurri horrez gain, EAEko administrazio publiko eskudunek pixkanaka erabaki dute, Covid-19 koronabirusaren ondorioz eragindako osasun-larrialdian zehar, besteren mendeko pertsona nagusien egoitzak eta gizarte-zerbitzuetako eguneko zentroak ixtea; horien artean daude hirugarren adinekoentzako baliabideak, bai eta besteren mendeko pertsonentzakoak eta gizarte-inklusioa sustatzekoak ere. Bestalde, osasun publikoaren larrialdi-egoera horren barruan, Espainiako Gobernuak 2020 martxoaren 14an erabaki zuen alarma-egoera deklaratzea, Covid-19 koronabirusaren ondorioz sortutako osasun-larrialdiari aurre egiteko. Alarma-egoera deklaratzea erabaki zen egunean jarri zen indarrean alarma-egoera, martxoaren 14ko 463/2020 Errege Dekretuaren bidez (errege-dekretu hark Covid-19ak eragindako osasun-krisia kudeatzeko alarma-egoera deklaratu zuen). Aipatutako osasun-krisi horren barruan, ikusirik Covid-19 koronabirusak erasan dien herritarrak gero eta gehiago izan direla eta kontuan izanda Udaloi dagokigula honelako egoeren aurrean herritarrei lehen erantzuna ematea, Azpeitiko Udalak 1,7 milioi euroko funts bat sortu du eta harekin finantzatuko ditu Covid-19 koronabirusak eragindako krisiari aurre egiteko gizarte babesaren eta tokiko ekonomiaren sustapenaren arloetan hartzen dituen jarduketen eta neurrien gastuak. Horretan guztian oinarriturik, aipatutako…\tGehiago irakurri\nAzpeitiko Udalaren lehentasun nagusienetarikoa da alarma egoera eta konfinamenduaren ondorioz sortutako behar eta arazoei erantzutea. Zure arazoaren berri eman eta laguntza eskatzeko hainbat telefono dituzu eskura. Herritarren Arreta Zerbitzua: 943 15 72 00 Gizarte Zerbitzuak: 943 15 71 92 eta 943 54 79 83 Udaltzaingoa: 943 15 13 13 (Astelehenetik igandera, 24 orduz) Gehiago irakurri\nOsasun arazoren bat baduzu\nKonfinamenduak gure ohituretan eta errutinan eragin nabarmena izan du eta ezinbestekoa da gure osasunean arreta jartzea; zaindu zure osasun fisiko eta mentala. Egoera berezi honetan, osasun arazoren bat baduzu jarri harremanetan telefonoz zure familia medikuarekin; baita koronabisuraren sintomak badituzu ere. Hark emango dizkizu kasuan kasuko jarraibideak. Azpeitiko anbulatorioko telefonoa 943 02 54 00\tGehiago irakurri\nBakardadeari aurre egiteko, deituguzu\nEtxean konfinatuta egoteak gure egoera animikoan ere eragin zuzena du, batez ere bakarrik bizi diren pertsonen artean. Horregatik, bakardadeak sortzen duen egonezinari aurre egiteko asistentzia ere eskaintzen du Udalak. Zure egoeraren berri eman edo norbaitekin hitz egin nahi baduzu, deitu: 943 15 71 92 eta 943 54 79 83\tGehiago irakurri\nErosketak egiteko laguntza\nKoronabirusari aurre egiteko prebentzio neurririk garrantzitsuenetakoa da konfinamendua. Hala, zaurgarrienak izan daitezkeen herritarrei beren egunerokoa etxetik irten gabe egiteko hainbat zerbitzu jarri dira abian. Egunerokoan erosketak egiteko, botikak eskuratzeko edo bestelako hainbat beharrei erantzuteko 136 herritarrek osatutako boluntario sarea abian dago. Zure egunerokoan mota honetako laguntza behar baduzu, deitu: 943 15 71 92 eta 943 54 79 83\tGehiago irakurri\nAlarma egoerak sortutako ezegonkortasunak oinarrizko beharrak asetzeko zailtasunak sortu ditu herritar zaurgarrienen artean. Hori dela eta, Azpeitiko Udalak Janari Bankuarekin elkarlanean, apirilaren erdian banaketa gehigarri bat egingo du. Banaketa gehigarri horretan oinarrizko elikagaiak jasoko dituzte beharra dutenek. Horretarako aurrez honako telefonoetara deitu beharko dute: 943 15 71 92 edo 943 54 79 83\tGehiago irakurri\nAlarma egoerak sortutako arazoen aurrean jarri gurekin harremanetan\nMartxoaren 15ean alarma egoera ezarri zutenetik, Azpeitiko Udala herritarrei, eta, batez ere, herritar zaurgarrienak babesteko neurriak hartzen, zerbitzuak egokitzen eta laguntza eskaintzen ari da. Laguntzaren bat behar baduzu, jarri gurekin harremanetan. Boluntario sareko kide izan nahi baduzu 943 15 71 92 edo 943 54 79 83\tGehiago irakurri\nJARRAITU BEHARREKO PREBENTZIO NEURRIAK Koronabirusarekin ez kutsatzeko, herritarrek hartu beharreko prebentzio neurri nagusi hauek dira: Eskuak maiz garbitu. Horretarako, erabili ura eta xaboia edo desinfektatzeko gela. Eskuak garbitzeak derrigorrezkoa izan beharko luke, besteak beste, doministiku edo eztula egin eta gero, doministiku eta eztula egin duen norbaitekin kontaktua izanez gero, komunean egon eta gero, azalera zikinak garbituz gero edota jan aurretik. Arnasa hartzean higiene neurriak hartu. Eztula edo doministiku eginez gero, estali ahoa eta sudurra ukondoaren barneko aldearekin. Ukondoak tolestuta egon behar du. Bestela, erabili eta botatzeko mukizapiekin estali ahoa eta sudurra. Zapia berehala zakarrontzira bota, eta garbitu eskuak urarekin, xaboiarekin edo desinfektatzeko gelarekin. Ez ukitu begiak, sudurra eta ahoa. Eskuek kutsatuta egon daitezkeen gainazal asko uki ditzakete. Beraz, eskuekin sudurra, begiak edo ahoa ukituz gero, arriskua dago gainazal horretan zegoen birusarekin norbera kutsatzeko. Osasun arreta eskatu. Sukarra edukiz gero, edo arnasa hartzeko arazoak, osasun arreta eskatu, baina zuhurtziaz. Ahal dela ez deitu 112 telefonora, eta deitu Koronabirusa hartatzeko jarritako telefonora: 900-20 30 50. Distantzia utzi ingurukoekin. Metro eta erdiko distantzia uztea gomendatzen da. Ez egin bidaiarik premiazkoa ez bada. Bidaiarik ez egitea gomendatzen da, derrigorrezkoa ez bada behintzat.…\tGehiago irakurri\nKoronabirusaren inguruko albisteak\nMaiatzak 25:1,7 milioi eta 12 lan lerroko Sustapen Ekonomikorako Plan Integrala adostu du Azpeitiko Udalak Maiatzak 20: Gaur eta bihar oinarrizko elikagaiak jasoko dituzte herritarrek Janari Bankuan Maiatzak 19: Herritarrek asteazkenetik ostiralera izango dute maskarillak jasotzeko aukera Maiatzak 15: Herriko ekonomia sustatu eta herritarren erosketetan bultzada emateko 'Azpeitia zaindu' bono kanpaina abian Maiatzak 14: Herritar guztiek jaso ahal izango dute maskarilla gaurtik aurrera Maiatzak 14: Arropa Bankua martxan izango datorren astetik aurrera Elkargunean Maiatzak 12: Bihartik ostiralera jarriko dira 65 urtetik gorakoek maskarillak jasotzeko postuak Maiatzak 8: Azpeitiar guztiei maskarilla bana banatuko die Udalak Maiatzak 5: Nagore Alkorta: “Diru sarrerak gutxituko diren arren, aurreikusitako proiektu guztiak gauzatzeko konpromisoa dugu” Apirilak 22: Oinarrizko elikagaiak jaso dituzte 90 familiak Apirilak 21: Ikasle guztiei bermatu zaizkie eskolak Internetez jarraitzeko baliabideak Apirilak 18: Babes material eskasiari elkartasunez erantzun dio Azpeitiak Apirilak 8: Oinarrizko elikagaien banaketa egingo da, behar dutenei jakiak bermatzeko Apirilak 3: Oinarrizko beharrei erantzuteko 362.000 euroko dirulaguntza onartu du udalak Martxoak 30: Alarma egoeraren inguruan ezarritako hainbat irizpide Martxoak 28: 2.000 dei baino gehiago egin dira boluntarioen bidez, eta hainbat herritar ari da udalaren laguntza jasotzen Martxoak 24: Eguneroko kaleen garbiketa eta desinfekzioa indartu dira, Koronabirusa dela-eta Martxoak 21: Etorkinei deika ere ari da boluntario sarea, informazioa eta babesa eskaintzeko Martxoak 20: Udal zergen ordainketa atzeratuko da irailaren…\tGehiago irakurri\nAlarma egoerak eragindako kalte ekonomikoak arintzeko laguntzak\nOinarrizko beharrei erantzuteko dirulaguntza


Gazteen ohitura kulturalak ezagutzeko prozesua Arriaga Antzokian - bizkaie.biz\nGazteen ohitura kulturalak ezagutzeko prozesua Arriaga Antzokian\nBizkaie! 2018-01-10 08:20 Kulturea\nParte-hartzearen bidez, 20 eta 26 urte bitartekoen ikuspuntua ezagutu nahi dau Bilboko Udalak.\nArriaga Antzokia (argazkia: Bilboko Udala). | Ikusi handiago | Argazki originala\nParte-hartze bidezko prozesua jarri dau abian Udalak, uriko gazteek kulturearen arloan dituen konsumo-ohiturak eta interesak ezagutzeko. Lehenengo aldi honetan, Arriaga Antzokia aukeratu dabe 20 eta 26 urte bitarteko bilbotarrek antzokiaren programazinoari buruz daben eretxia jakiteko asmoz.\nProzesuan parte hartzeko interesa daben gazteek aukerea dabe izena emon eta lehenengo galdeketeari erantzuteko, hainbat bide erabilita: Sare sozialak, Bilbao Kultura eta Bilbao Gazte webguneetan eta Arriaga Antzokiaren gunean. Ganera, Dublindarrak antzezlanaren hilaren 24ko eta 25eko emonaldietan be, inkesta personalak egingo dira ikusle gazteen artean.\nInteresa agertzen daben gazte guztien artean, 20 aukeratuko ditue antolatzaileek, generoaren, jatorriaren eta gaur egungo kultur-konsumoaren ohituren erespideetan oinarrituta. Taldekako saioetan parte hartuko dabe horreek: Arriaga Antzokiaren alderdirik garrantzizkoenei buruzko eretxia emongo dabe eta hainbat gai eztabaidatuko ditue lau saiotan. Antzokiko programazinoa eta etorkizunean antzokian egingo diran jarduerak gehitzeko aukerea jorratuko dabe, besteak beste.\nUdalaren proiektu honetan parte hartzen daben gazteek, ganera tailer praktiko baten parte hartuko dabe, artista bategaz batera, eta antzokiaren eguneroko jarduna barrutik ezagutu ahal izango dabe. Bestetik, deskontu bereziak izango ditue Arriaga Antzokiko 2018-2019 denporaldiko ikuskizunetara joateko. Era berean, Asier Etxeandia protagonista dauen Los visitantes ikuskizunaren zezeilaren 2ko emonaldirako sarrerak irabazi ahal izango ditue zozketa berezian.


Antimilitarismoa - Berria.eus\n"Antimilitarismoa" bezala etiketatutako albisteen zerrenda\nGerrak bakea balekar\nUkrainako gerraren testuinguruan, diskurtso militaristek goiti egin dute Europan. Bakearen aldeko talde eta adituek argi dute, ordea: armak bidaltzeak ez du ekarriko gerra are gehiago hauspotzea baino.\n«Ez legoke gerrarik guk horiek ordaintzeari uko egingo bagenio»\nEstatuei errenta aitorpenaren bidez ematen zaien diruaren parte bat ordaintzeari uko egitea da eragozpen fiskala: ez dezaten diru hori gerretarako erabili. Martinez da sustatzaileetako bat.\nEz dago zerrenda ofizialik, baina Euskal Herriko ehun enpresa inguruk dute harremana armagintzarekin. Aeronautika sektorea da industria militarraren eta zibilaren arteko zilbor hesterik oparoena.\nBardeako bonbak, gerren hitzaurre\nEuropako entrenamendu gune militar handiena Nafarroan dago: Bardeako tiro eremua. 1951tik, NATOko kideek han probatzen dute gatazka armatuetan erabiliko duten munizioa.\nMariano Gomez intsumiso eta aktibista hil da\nIntsumisoen mugimenduan aitzindaria izan zen, eta hainbat herri mugimendutan ere parte hartu zuen. Minbiziak jota zendu da, 54 urte zituela\nBizikleta martxa egin dute Bizkaian armagintzaren eta gastu militarren aurka\nTalde antimilitaristek eta ekologistek antolatu dute. Armagintzan aritzen diren euskal enpresak alor zibilera pasa daitezela galdegin dute\nBBVAk «gerra negozioarekin» dituen loturak salatu ditu KEM-MOCek\nKEM-MOC Bilboko talde antimilitaristak ekintza bat egin zuen atzo BBVAren egoitzaren aitzinean, bankuak «gerra negozioarekin» dituen lot...\nErantzun alternatibo bat gatazkentzat\n2022ko martxoak 13\nCentre Delas elkarteak antolatutako Bake Eskoletan mugimendu antimilitaristak eta bakezaleak izan dituzte hizpide. Egoerak hala behartuta, Ukrainako gerra eta herrialde hartan esku hartzeko bideak izan dira eztabaidagai nagusiak.\n«Eusko Jaurlaritzak arma fabrikak laguntzen ditu»\n2022ko martxoak 10\nYoutuben ikusgai dago 'Gerra hemen hasten da', Euskal Herrian fabrikatzen diren armen inguruko lana. Filmin plataforman, berriz, gerrarekin lotutako eduki bilduman jarri dute.\nAntimilitarista bat errugabetu dute BBVAren kontrako protesta bat dela eta\nKEMek uste du epaia «aitzindaria» dela eta «adierazpen askatasuna 'mozal legearen' aurretik» jartzen duela.\n«Okupazio militarrak kalte egiten dio gure etorkizunari»\nSardinian egindako jarduerek ingurumenari «izugarrizko kaltea» egiten diotela salatu du Cariak, eta gogorarazi, azken urteetan, «helburu terroristekin elkartzea» leporatu dietela 45 ekintzaileri.\nArcadi Oliveres, eutopia intsumisoa\nSabino Ormazabal eta David Fernandez\nIntsumisoek irabazi zutenekoa\n2021eko martxoak 13\nHogei urte bete berri dira Espainiako Gobernuak derrigorrezko soldadutza kendu zuenetik. Intsumisioaren aldeko borrokaren garaipena izan zen, desobedientzia zibilaren bidetik jorratutakoa. Hegoaldean 12.000 lagun egin ziren intsumiso.\n«Intsumisioaren aldeko mugimendua borroka eredugarria izan zen»\n2020ko irailak 9\nBorrokak fruituak ematen dituela: ideia horren isla da Ituñorentzat intsumisioaren aldeko mugimendua. 'Bi urte, lau hilabete eta egun bat' gomendatu du, mugimendu hori abiapuntu duen dokumental bat.\nEzetz esatea erabaki zutenak\nDatorren asteazkenean 'Bi urte, lau hilabete eta egun bat' izeneko dokumentala aurkeztuko dute Donostian, Zinema eta Giza Eskubideen Erakustaldian. Intsumisio mugimenduari buruzko film bat da, soldadutzari uko egiteagatik Iruñeko espetxean preso egon zirenak gogoan.\n«Gaur egun, feminismoak gorpuzten du hobekien intsumisioaren izpiritua»\nDokumentalaren zuzendariak uste du lortu dutela intsumisio mugimenduari «omenaldia» egitea, baina «triunfalismoan» erori gabe, eta begirada batez ere «orainaldian eta etorkizunean» jarri dutela.\n«Armagintzan 20.050 milioi gastatu zituen iaz Espainiak»\nGastu militarretan erabiltzen den dirua osasungintzara bideratzeko ekinbide bat abiarazi dute bederatzi euskal taldek. Datu zehatzak eskaini dituzte jendea kontzientziatzeko asmoz.\n'Heriotzaren ontziak' geraldia egin du Bilbon\nSaudi Arabiako 'Bahri Yanbu' zamaontzia armaz hornitu dute Bilboko portuan. Erakundeen «konplizitatea» salatu dute talde antimilitaristek\n«Bankuek enpresek baino erantzukizun handiagoa daukate»\n2019ko abenduak 27\nArmagabetzeari buruzko adituaren ustez, gatazka gutxiago egongo ziren bankuek ez balute armagintza finantzatuko. Eskatzen du bankuek azter dezatela finantzatzen dituzten proiektuek zer eragingo duten gizartean.


2 Elur-jausi aipagarriak\n1 – Txikia Elurra orokorrean oso egonkor dago.\nAukera oso gutxi daude elur-jausiak gertatzeko, malda oso altu jakin batzuetan zama astunak jarri ezean. Berezko elur-jausiak luizi txikiak baino ez dira izango. Orokorrean, baldintza onak.\n2 – Tartekoa Malda handi batzuetan elurra erdizka egonkor dago. Beste lekuetan oso egonkor dago.\nZama astunak ipintzean elur-jausiak sor daitezke, bereziki identifikatuta egon ohi diren malda altuko zenbait gunetan. Berezko elur-jausi handiak ez dira espero.\n3 – Kontuan hartzekoa Malda handi ugaritan elurra erdizka egonkor edo egonkortasun txikiarekin dago.\nZama arinak ipinitan ere, elur-jausiak sor daitezke malda ugaritan. Zenbait maldatan, berezko elur-jausi ertain edo handiak gerta daitezke.\n4 – Handia Malda handi gehienetan elurrak egonkortasun txikia du.\nMalda ugaritan, zama arinak ipinita, aukera asko daude elur-jausiak eragiteko. Zenbait gunetan, berezko elur-jausi ertainak edo batzuetan, berezko elur-jausi handiak maiz gerta daitezke.\n5 – Oso handia Elurra orokorrean ezegonkorra da.\nMalda txikietan ere oso ohikoa da berezko elur-jausi handiak gertatzea.\nAzken aldaketa 6 azaroa 2021(e)an, 10:45(e)tan


36ko gerrako sekretuak azaleratzen ari dira - Zizurkil - Tolosaldeko ataria\n36ko gerrako sekretuak azaleratzen ari dira\nIrati Urdalleta 2019-07-11 17:05\nEusko Gudarosteak erretiran utzi eta matxinatuek hartu zituzten kanoien kokalekua eta horiek botatako obus zatiak aurkitu dituzte lehenengoz, Belkoain mendiaren inguruan.\nAranzadikoak indusketa lanak egiten ari dira Belkoain mendiaren inguruan. 1936ko abuztuaren 28tik irailaren 19ra arte egon ziren bertan euskal gudarien eta matxinoen arteko borrokak. Azken sei urteetan Aranzadi indusketak egiten ari da Adunan, Larraulen, Asteasun eta Zizurkilen, eta Eusko Gudarosteak egindako erresistentziaren arrastoak bilatu izan dituzte. Hala ere, aurten aurkitu dituzte lehen aldiz kanoien kokalekuak eta horiek botatzen zituzten obus zatitxoak. Horiez gain, ehunka bala zorro ere aurkitu dituzte. Bertako baserritarren laguntza oso garrantzitsua izan da lekua non dagoen jakiteko. "Azkenean, Zarateko Bentako Angel Usabiagak ekarri gaitu hona, aitari entzuna ziolako", azaldu dute Aranzaditik.\nAranzadikoek azaldu dutenez, errepublikazaleek bi kanoi zeuzkaten eta matxinatu frankistek harrapatu zizkieten. Ondoren, gudariei ehunka jaurtigai botatzeko baliatu zituzten, eta horien arrastoak dira orain aurkitu dituztenak. Horietako batzuk metrailaz beterik daude eta beste batzuk lehergailuz. Dagoeneko badakite matxinoen armada oso ondo prestatuta zegoela eta hemen herritar xumeak zeudela, Kandido Sasetaren komandantzian armatutakoak, baina aurkikuntza horiek garrantzitsuak izango dira jakiteko erresistentziaren mugimendua nola antolatu zen.\nUztailaren 1etik 14ra bitartean, hogei gazte inguru aritu dira lanean 36ko gerra garaiko trintxeretan.\nHistoria Albiztur Asteasu Larraul Zizurkil


Enrique Gaspar - Wikipedia, entziklopedia askea.\n(«Enrique Gaspar y Rimbau» orritik birbideratua)\nEnrique Lucio Eugenio Gaspar y Rimbau\nMadril, 1842ko martxoaren 2a\nOloroe-Donamaria, 1902ko irailaren 7a (60 urte)\nidazlea, diplomazialaria, itzultzailea, zientzia-fikzio idazlea, dramagilea eta eleberrigilea\nThe Anacronopete or The Time Ship: A Chrononautical Journey (en)\nEnrique Gaspar eta E. Gaspar\nEnrique Lucio Eugenio Gaspar y Rimbau (Madril, Espainia, 1842ko martxoaren 2a - Oloroe-Donamaria, Pirinio Atlantikoak, Frantzia, 1902ko irailaren 7a) diplomatiko eta idazle espainiarra izan zen.\nBesteak beste, antzezlanak, zartzuela eta eleberriak idatzi zituen.\nEnrique Gaspar y Rimbauren gurasoak aktoreak ziren. Bere aita hil zenean, bere ama eta bi anai-arrebekin Valentziara joan zen bizitzera. Humanitateak eta filosofia ikasi zituen, baina ez zituen inoiz bukatu bere ikasketak, San Juango markesaren banku komertzialean lan egiteko utzi baitzituen.\n13 urterekin jada idatzia zuen bere lehenengo zartzuela, eta 14rekin La Ilustración Valencianako idazle zen. 15 urte zituela, Gaspar y Rimbauren amak bere lehenengo komedia antzeztu zuen. 21 urte zituenean Madrila joan zen, idazten jarduteko.\nIdazle gisa bere urterik oparoenak 1868tik 1875era bitartekoak izan ziren, aristokraziarentzat baino, burgesentzako operak idatzi baitzituen. Garai honetan drama historikoak ere sortu zituen, eta gizarte-antzerkiaren aitzindari bihurtu zen Espainian.\n23 urte zituela, Gaspar y Rimbau Enriqueta Batllés y Bertán e Lis-ekin, aristokrata ederra, ezkondu zen, bere gurasoen atsekaberako. Bigarren haurra jaio ondoren, diplomatikoen multzoan sartu zen, 27 urterekin.\nGrezian eta Frantzian izan zen, eta ondoren Madrilen, eta azkenik kontsul bezala lan egin zuen Txinan, Macaon lehenengo eta ondoren Hong Kongen. Garai honetan operak idazten eta antolatzen jarraitu zuen, eta honez gain El Diario de Manila idatzi zuen.\nEspainiara itzuli zenean Oloroe-Donamaria-ra joan zen bizitzera, nahiz eta bere familia Bartzelonan izan. Bartzelonan katalanez opera bat eman zuen eta geroago Frantzia hegoaldeko hainbat lekutan bizi izan zen. Bere emaztea Marseillen hil zen, bertan Enrique Gaspar y Rimbau kontsul zelarik. Osasunez oso ondo ez zebilela, Oloroe-Donamariara erretiratu zen bere alaba, suhi eta bilobekin. 1902an hil zen 60 urte zituelarik.\nMultimedia: Enrique Gaspar\nISNI: 0000 0000 6636 2355\nBNF: 110086822 (data)\nOpen Library: OL6426175A\nOrriaren azken aldaketa: 23 ekaina 2020, 23:38.


iPhone al da etorkizuneko ordenagailua? | Faroa\n← Zergatik Firefox: testigantzak\nGoogle, oroimenaren makulu →\niPhone al da etorkizuneko ordenagailua?\nData: 2007(e)ko urtarrilaren 11a Egilea: Joxe Aranzabal\nApar ugari harrotu du Steve Jobsek herenegun egindako aurkezpenak, batez ere hark aurkeztutako iPhone telefonoak. Bego eta biok gaueko 11:30ak arte izan ginen aurkezpena ikusten ordenagailuan eta, egia esan, txundituta geratu ginen telefonoarekin. Ez dakit telefono horrek arrakasta izango duen, baina ez dut zalantzarik etorkizuneko telefonoak horrelakoak izango direla. Gozada bat ikustea zelan egin litekeen horrelako bitxi bat, bat ere teklatu barik.\nAtzo, ordea, Mihai Alexandruk zioen etorkizuneko telefonoa ez ezik, iPhone etorkizuneko ordenagailua ere izan daitekeela. Izan ere, zioen kazetariak, pare bat urte barru zeinek erosiko du PC bat, eros badezake iPhone bat gaur egungoa baino bi aldiz bizkorragoa, disko gogor lau aldiz ahaltsuago batekin? Izan ere, iPhonek posta elektronikoa, musika, sms-ak, telefonoa, argazkiak, mapak, etab. ditu, eta dena Mac OS X sistema eragileak olioztatua. Nik ere irudipena dut Applek zerbait handia asmatu duela oraingoan ere.\nKategoria: Sailkatugabeak Etiketak apple, iphone. Gorde lotura.\n1 Response to iPhone al da etorkizuneko ordenagailua?\n2007(e)ko urtarrilaren 11a 21:59\nApplek egia esanda, oso gauza interesgarriak asmatzen ditu, eta diseinu ikarragarriekin, baina oraindik bateragarritasun gutxi dago bi potentzien artean.Lanerako orduan oztopo bihurtzen da sarritan, nire kasuan behintzat.Baina zalantzarik gabe, Applek ikerketa garrantzitsuak egin ditu.


Aurrerakuntza berriak egin dituzte elikagaien industriak ingurumenean duen eragina murriztera begira\nTecnun eta Ceit erakundeek Life MCUBO proiektuaren bilera berri bat egin dute euren egoitzetan. Proiektu honi esker elikagaien ekoizpenean uraren kontsumoa eraginkorragoa izango da\nNafarroako Unibertsitatearen Campus Teknologikoa izan da Europako Life MCUBO partzuergoko ikertzaileek aukeratu duten erakusgunea, elikagaien industrian uraren kontsumoa murrizteari begira orain arte egin dituzten aurrerakadak elkarren artean uztartu eta aurrera begirakoak zehazteko asmoz.\nBaliabide horren erabilera gutxitzearekin, beraz, elikagaien industriak ingurumenean eragiten duen inpaktua minimizatuko litzateke eta, gainera, ekoizpenaren eraginkortasuna areagotzeaz gain, kostuak murriztuko lirateke.\nAntolatzaileek azpimarratu nahi izan dutenez, proposatutako proiektuaren balioak potentzial itzela du bere osotasunean aplikatuz gero (monitorizazioa, modelizazioa eta hobekuntza). Proiektuaren baitan egokitu diren tresnei esker monitorizaziorako tresnak instalatu eta 5 ordu ere igaro gabe eskura daitezke uraren eta energiaren kontsumoari buruzko datuak, berauetatik abiatuta garatzen diren eredu matematikoekin simulazioak egin daitezke, eta, behar izanez gero, proposatutako hobekuntzak instalazio pilotu batean proba daitezke, ingurune errealean aplikatzen hasi aurretik.\nGuztira 911.747,00€-ko aurrekontua duen proiektua hiru enpresetan erakutsi da dagoeneko, eta gaur egun, hiru enpresa horien antzerakoetan erreplikatzeko fasean dago. Hala, orain arte EAE, Nafarroa eta Errioxako 12 enpresetan neurketa eta hobekuntzarako 17 kanpaina burutu dira.


Mareil-le-Guyon - Wikipedia, entziklopedia askea.\nMareil-le-Guyon Frantziako udalerria da, Yvelines departamenduan dagoena, Île-de-France eskualdean. 2007an 417 biztanle zituen.\nMichel Lommis (en)\n48° 47′ 23″ N, 1° 50′ 50″ E / 48.7897°N,1.8472°E / 48.7897; 1.8472Koordenatuak: 48° 47′ 23″ N, 1° 50′ 50″ E / 48.7897°N,1.8472°E / 48.7897; 1.8472\nBazoches-sur-Guyonne, Méré eta Neauphle-le-Vieux\n385 (2018ko urtarrilaren 1a)\n178 (%46.2) 199 (%51.7)\n2007an Mareil-le-Guyon udalerrian erroldatutako biztanleak 417 ziren. Familiak 148 ziren, horien artean 24 pertsona bakarrekoak ziren (16 bakarrik bizi ziren gizonak eta 8 bakarrik bizi ziren emakumeak), 48 seme-alabarik gabeko familiak ziren, 72 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 155 etxebizitza zeuden, 149 familiaren etxebizitza nagusia ziren, 4 bigarren erresidentzia ziren eta 2 hutsik zeuden. 134 etxeak ziren eta 21 apartamentuak ziren. 149 etxebizitza nagusietatik 107 bere jabearen bizilekua ziren, 36 alokairuan okupaturik zeuden eta 6 doan lagata zeuden; 8 etxek bi gela zituzten, 26 etxek hiru zituzten, 14 etxek lau zituzten eta 101 etxek bost zituzten. 131 etxek euren parking plaza propioa zuten azpian. 38 etxetan ibilgailu bat zegoen eta 107 etxetan bat baino gehiago zituzten.\nMareil-le-Guyon udalerriko biztanleria-piramidea 2009an .\n2007an lan egiteko adina zuten pertsonak 289 ziren, horien artean 222 aktiboak ziren eta 67 inaktiboak ziren. 222 pertsona aktiboetatik 212 lanean zeuden (117 gizon eta 95 emakume) eta 10 langabezian zeuden (3 gizon eta 7 emakume). 67 pertsona inaktiboetatik 23 erretiraturik zeuden, 32 ikasten zeuden eta 12 "bestelako inaktibo" gisa sailkaturik zeuden.\n2009an Mareil-le-Guyon udalerrian 143 unitate fiskal zeuden, 405 pertsonek osaturik. Pertsona bakoitzeko diru-sarrera fiskalaren mediana urteko 29.045 euro zen.\n2007an zeuden 25 komertzioetatik, 1 bestelako produktu industrialen fabrikazioko enpresa zen, 3 eraikuntza enpresak ziren, 4 ibilgailuen saltze eta konpontze enpresak ziren, 1 garraio enpresa zen, 2 informazio eta komunikazio enpresak ziren, 2 finantziazio enpresak ziren, 2 higiezinen enpresak ziren eta 10 zerbitzu enpresak ziren.\n2009an zeuden norbanakoentzako 4 zerbitzu publikoetatik, 1 margolaria zen, 1 iturgina eta 2 higiezinen agentziak.\n2000. urtean Mareil-le-Guyon udalerrian 6 nekazaritza-ustiategi zeuden.\nBazoches-sur-Guyonne (1,4 km)\nLe Tremblay-sur-Mauldre (2,3 km)\nMéré (2,4 km)\nNeauphle-le-Vieux (2,8 km)\nVicq (3,0 km)\nJouars-Pontchartrain (3,5 km)\nMontfort-l'Amaury (3,6 km)\nLes Mesnuls (3,8 km)\nAzken aldaketa 10 azaroa 2020(e)an, 10:40(e)tan\nOrriaren azken aldaketa: 10 azaroa 2020, 10:40.